AN COIMISIÚN EORPACH An Bhruiséil,20.7.2021 COM(2021) 423 final 2021/0250(COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE maidir leis na sásraí atá le cur i bhfeidhm ag na Ballstáit chun cosc a chur ar úsáid an chórais airgeadais chun críocha sciúrtha airgid agus maoiniú sceimhlitheoireachta agus lena n‑aisghairtear Treoir (AE) 2015/849

(Téacs atá ábhartha maidir le LEE) {SWD(2021) 190, 191}

{SEC(2021) 391}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá sciúradh airgid agus maoiniú sceimhlitheoireachta ina mbagairt thromchúiseach ar shláine gheilleagar agus chóras airgeadais an Aontais agus ar shlándáil na saoránach. Maidir le thart ar 1 % d’olltáirgeacht intíre bhliantúil an Aontais, mheas Europol gur ‘braitheadh go bhfuil baint aige le gníomhaíocht airgeadais amhrastach’. I mí Iúil 2019, tar éis roinnt cásanna suntasacha de sciúradh airgid líomhnaithe lena mbaineann institiúidí creidmheasa san Aontas, ghlac an Coimisiún pacáiste lena ndéantar anailís ar éifeachtacht chóras an Aontais maidir le frithsciúradh airgid/maoiniú sceimhlitheoireachta a chomhrac (AML/CFT) faoi mar a bhí an tráth sin, agus tháinig sé ar an gconclúid go raibh gá le hathruithe. Sa chomhthéacs sin, chuir Straitéis an Aontais Eorpaigh um an Aontas Slándála le haghaidh 2020-2025 i dtábhacht go raibh gá le creat an Aontais a fheabhsú maidir le frithsciúradh airgid agus maoiniú sceimhlitheoireachta a chomhrac chun Eorpaigh a chosaint ar sceimhlitheoireacht agus coireacht eagraithe. An 7 Bealtaine 2020 chuir an Coimisiún Plean Gníomhaíochta i láthair um beartas cuimsitheach ón Aontas maidir le sciúradh airgid agus maoiniú sceimhlitheoireachta a chosc. Sa Phlean Gníomhaíochta sin, gheall an Coimisiún bearta a dhéanamh chun go neartófar rialacha an Aontais maidir le sciúradh airgid agus maoiniú sceimhlitheoireachta a chomhrac agus a gcur chun feidhme agus shainigh sé cinn de thosaíochtaí nó colúin: 1. Cur chun feidhme éifeachtach an chreata AML/CFT ón Aontas atá ann cheana a áirithiú, 2. Leabhar rialacha aonair ón Aontas maidir le AML/CFT a bhunú, 3. Maoirseacht AML/CFT ar leibhéal an Aontais a thabhairt i gcrích, 4. Sásra um thacaíocht agus comhar a bhunú le haghaidh Aonaid Faisnéise Airgeadais (AFAnna), 5. Forálacha dlí choiriúil agus malartú faisnéise a fhorfheidhmiú ar leibhéal an Aontais, 6. Gné idirnáisiúnta chreat AML/CFT ón Aontas a neartú. Cé go bhfuil colúin 1, 5 agus 6 den Phlean Gníomhaíochta á gcur chun feidhme, tá gá le gníomhaíocht reachtach i gcás na gceann eile. Tá an togra seo le haghaidh Rialacháin mar chuid de phacáiste AML/CFT de cheithre thogra reachtacha agus meastar gur iomlán comhleanúnach amháin iad sin, agus Plean Gníomhaíochta an Choimisiúin an 7 Bealtaine 2020 á chur chun feidhme, lena gcruthaítear creat rialála agus institiúideach AML/CFT nua atá níos comhleanúnaí laistigh den Aontas. Cuimsítear an méid seo a leanas leis an bpacáiste: –togra le haghaidh Rialachán maidir le húsáid an chórais airgeadais chun sciúradh airgid (ML) agus maoiniú sceimhlitheoireachta (TF) a chosc; –togra le haghaidh Treoir lena mbunaítear na sásraí ar cheart do na Ballstáit iad a chur i bhfeidhm chun úsáid an chórais airgeadais chun críoch ML/TF a chosc, agus lena n‑aisghairtear Treoir (AE) 2015/849; –togra le haghaidh Rialachán lena gcruthaítear Údarás de chuid an Aontais um fhrithsciúradh airgid agus maoiniú sceimhlitheoireachta a chomhrac (‘ÚFA’), agus –togra le haghaidh athmhúnlú Rialachán (AE) 2015/847 lena leathnaítear ceanglais inrianaitheachta chuig criptea-shócmhainní. Leis an togra reachtach seo, i dteannta togra le haghaidh Rialachán AML/CFT agus togra le haghaidh athmhúnlú Rialachán (AE) 2015/847, comhlíontar an cuspóir a bhaineann le leabhar rialacha aonair ón Aontas a bhunú (colún 2). Thacaigh Parlaimint na hEorpa agus an Chomhairle araon leis an bplean a leag an Coimisiún amach i bPlean Gníomhaíochta Bealtaine 2020. Ina rún an 10 Iúil 2020, d’iarr Parlaimint na hEorpa go neartófaí rialacha an Aontais agus d’fháiltigh sí roimh phleananna chun ollchóiriú a dhéanamh ar chur ar bun institiúideach AML/CFT an Aontais. An 4 Samhain 2020, ghlac Comhairle ECOFIN conclúidí lena dtacaítear le gach ceann de cholúin Phlean Gníomhaíochta an Choimisiúin.

Maidir leis an ngá atá le teaglaim de rialacha comhchuibhithe trí Rialachán AML/CFT agus rialacha níos láidre maidir leis na córais náisiúnta AML/CFT trí Threoir AML/CFT, comhthacaítear leis an ngá sin leis an bhfianaise a thugtar i dtuarascálacha 2019 arna n‑eisiúint ag an gCoimisiún. Sainaithníodh sna tuarascálacha sin go raibh easpa cur chuige comhsheasmhach ann maidir le maoirseacht a dhéanamh ar eintitis faoi oibleagáid, agus go raibh torthaí éagsúla ann d’oibreoirí a sholáthraíonn seirbhísí ar fud an mhargaidh inmheánaigh. Léirítear iontu freisin go bhfuil rochtain mhíchothrom ar fhaisnéis ag AFAnna, rud a chuireann srian ar a n‑acmhainn comhoibriú lena chéile agus nach raibh uirlisí coitianta ag AFAnna. Chuir na heilimintí sin go léir teorainn le brath cásanna trasteorann ML/TF. Ar deireadh, mar gheall ar easpa bunúis dlí, ní rabhthas in ann cláir cuntas bainc agus córais aisghabhála sonraí, ar príomhuirlisí do AFAnna agus d’údaráis inniúla iad, a idirnascadh go dtí seo. Chun aghaidh a thabhairt ar na saincheisteanna thuas agus chun éagsúlachtaí rialála a sheachaint, aistríodh na rialacha uile a bhfuil feidhm acu maidir leis an earnáil phríobháideach chuig togra le haghaidh Rialachán AML/CFT. Mar sin féin, mar aitheantas ar an ngá atá le solúbthacht do na Ballstáit sa réimse seo, fágtar eagrú an chórais institiúidigh AML/CFT ar an leibhéal náisiúnta faoin togra seo le haghaidh Treorach. Mar sin féin, leis an togra seo ní hé go ndéantar forálacha ón Treoir AML/CFT atá ann faoi láthair a aistriú chuig Treoir a bheidh ann amach anseo; Déantar roinnt athruithe ar shubstaint chun leibhéal níos mó cóineasaithe a bhaint amach i gcleachtais maoirseoirí agus AFAnna agus maidir le comhar idir údaráis inniúla: –ionas nach mbeidh tionchar ag bunú riaracháin AFAnna ar a bhfeidhmeanna anailíseacha ná ar a gcumas comhoibriú lena gcontrapháirtithe, déantar a gcumhachtaí agus a gcúraimí a shoiléiriú, chomh maith leis an tacar íosta faisnéise ar cheart do AFAnna a bheith in ann rochtain a fháil orthu; –chun a áirithiú go mbeidh AFAnna in ann comhoibriú go héifeachtach, leagtar síos creat le haghaidh anailísí comhpháirteacha. Cuirtear bunús dlí ar fáil freisin don chóras FIU.net; –chun eolas a thabhairt do thuiscint riosca eintiteas faoi oibleagáid, leagtar síos rialacha soiléire maidir le haiseolas ó AFAnna. Ar an gcaoi chéanna, déantar foráil maidir le rialacha soiléire maidir le haiseolas do AFAnna chun a áirithiú go bhfuil AFAnna ar an eolas faoin úsáid a baineadh as an bhfaisnéis airgeadais a sholáthraíonn siad; –soiléirítear cumhachtaí agus cúraimí maoirseoirí chun a áirithiú go mbeidh na hionstraimí ag na maoirseoirí go léir chun gníomhaíochtaí ceartaitheacha leordhóthanacha a dhéanamh. Tugtar isteach an dualgas formhaoirseachta ag údarás poiblí ar chomhlachtaí féinrialála a ghníomhaíonn mar mhaoirseoirí, agus cúraimí soiléire sainithe don údarás poiblí sin; –tá an cur chuige maidir le maoirseacht riosca-bhunaithe comhchuibhithe trí uirlis choiteann aicmithe riosca chun tuiscint éagsúil ar riosca a sheachaint i gcásanna inchomparáide; –chun comhar a fheabhsú i measc maoirseoirí, bunaítear coláistí AML/CFT, agus cuirtear sásraí ar bun chun comhar maoirseachta a áirithiú i ndáil le hoibreoirí a sholáthraíonn seirbhísí thar theorainneacha; –soiléirítear comhar le húdaráis eile trí fhoráil a dhéanamh do chásanna sonracha ina dtagann dualgas comhoibriú chun cinn d’fhonn neamhéifeachtúlachtaí de bharr chur chuige neamh‑chomhtháite a sheachaint; –soiléirítear cumhachtaí na gclár úinéireachta tairbhiúla chun a áirithiú gur féidir leo faisnéis atá cothrom le dáta, leordhóthanach agus cruinn a fháil; –chun an t‑easnamh atá sa reachtaíocht faoi láthair a leigheas, déantar foráil maidir le hidirnascadh na gclár cuntas bainc. –chun comhsheasmhacht iomlán le rialacha an Aontais maidir le cosaint sonraí a áirithiú, tugtar isteach ceanglais maidir le catagóirí áirithe de shonraí pearsanta a phróiseáil. Ar an taobh eile, fágtar forálacha maidir le measúnuithe riosca nó bailiú staidrimh gan athrú den chuid is mó, agus níor athbhreithníodh iad ach chun na neamhéifeachtúlachtaí reatha a sainaithníodh a mheas, amhail minicíocht iomarcach an mheasúnaithe riosca fornáisiúnta agus an ceanglas staidreamh a bhailiú maidir le gníomhaíochtaí neamhdhleathacha. •Comhsheasmhacht le forálacha beartais atá sa réimse beartais cheana Leis an togra seo déantar Treoir (AE) 2015/849 atá ann cheana, mar a leasaíodh le Treoir (AE) 2018/843 a aisghairm agus a ionadú. Mar a luadh, is cuid de phacáiste AML/CFT é an togra seo, lena gcuimsítear togra le haghaidh Rialachán maidir le cosc a chur ar úsáid an chórais airgeadais chun críocha sciúrtha airgid agus maoinithe sceimhlitheoirí, Rialachán lena gcruthaítear ÚFA, agus athmhúnlú Rialachán (AE) 2015/847. Maidir leis an bpacáiste AML/CFT de cheithre thogra reachtacha, meastar gur iomlán comhleanúnach iad sin, agus Plean Gníomhaíochta an Choimisiúin an 7 Bealtaine 2020 maidir le AML/CFT á chur chun feidhme, lena gcruthaítear creat rialála agus institiúideach AML/CFT nua atá níos comhleanúnaí san Aontas. Chomh maith le glacadh an phacáiste sin, molann an Coimisiún leasuithe a dhéanamh ar Threoir 2019/1153 chun rochtain a thabhairt do na húdaráis inniúla atá freagrach as cionta coiriúla a chosc, a bhrath, a imscrúdú nó a ionchúiseamh, ar an gcóras lena ndéantar na cláir láraithe cuntas bainc a idirnascadh. Tá an togra seo, toisc go gcuireann sé le Treoir (AE) 2015/849, comhsheasmhach le moltaí an Tascfhórsa um Ghníomhaíocht Airgeadais (FATF). I gcomparáid leis an Treoir atá ann faoi láthair, méadaíonn sé comhsheasmhacht trína áirithiú go mbíonn na comhlachtaí féinrialála sin faoi réir maoirseachta ag údarás poiblí nuair a dhéanann comhlachtaí féinrialála maoirseacht. Cuirtear minicíocht an mheasúnaithe riosca fornáisiúnta i gcomhréir freisin leis na dea-chleachtais atá aitheanta ag FATF (gach 4 bliana). Chomh maith leis sin, comhtháthaítear sa togra seo na hathruithe a tháinig as na hathbhreithnithe a rinneadh le déanaí ar mholtaí FATF i ndáil le measúnú agus maolú rioscaí imghabhála smachtbhannaí airgeadais spriocdhírithe. Tá forfheidhmiú éifeachtach ríthábhachtach chun sciúradh airgid agus maoiniú sceimhlitheoireachta a chosc. Leanfaidh an Coimisiún d’úsáid a bhaint as an raon iomlán acmhainní agus sásraí chun gur féidir ní hamháin trasuí ceart cheanglais an Aontais sa dlí náisiúnta a sheiceáil, ach cur chun feidhme éifeachtach na gceanglas sin ag na Ballstáit i gcleachtas laethúil a sheiceáil freisin. •Comhsheasmhacht le beartais agus ionstraimí dlí eile an Aontais Tá an togra seo i gcomhréir leis na haidhmeanna beartais atá á saothrú ar leibhéal an Aontais, agus go háirithe an Treoir maidir le sciúradh airgid a chomhrac tríd an dlí coiriúil, an Treoir maidir leis an sceimhlitheoireacht a chomhrac agus an Treoir maidir le rochtain ar fhaisnéis airgeadais chomh maith leis an leasú atá beartaithe, arna nglacadh in éineacht leis an bpacáiste seo . Níl sé éifeachtach aghaidh a thabhairt ar rioscaí ML/TF trí reachtaíocht an Aontais maidir le AML/CFT amháin; idirghníomhaíonn an reachtaíocht seo le roinnt píosaí reachtaíochta ón Aontas i réimsí na seirbhís airgeadais agus an dlí choiriúil. Mar chuid de sin, áirítear reachtaíocht ón Aontas maidir le híocaíochtaí agus aistrithe cistí (an Treoir maidir le Seirbhísí Íocaíochta, an Treoir maidir le Cuntais Íocaíochta, an Treoir um Airgead Leictreonach). Tugadh aird sa phacáiste reatha tograí chun comhsheasmhacht le gach ionstraim den sórt sin a áirithiú.

2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 114 CFAE atá mar bhunús leis an togra seo le haghaidh Treorach, an bunús dlí céanna leis an gcreat dlíthiúil AML/CFT reatha ón Aontas. Tá Airteagal 114 iomchuí i bhfianaise na bagartha suntasaí arb ann di le haghaidh an mhargaidh inmheánaigh mar gheall ar sciúradh airgid agus maoiniú sceimhlitheoireachta, agus na caillteanais eacnamaíocha agus an suaitheadh ar an leibhéal trasteorann is féidir a chruthú dá dheasca sin. •Coimhdeacht I gcomhréir le prionsabail na coimhdeachta agus na comhréireachta mar a leagtar amach in Airteagal 5 den Chonradh ar an Aontas Eorpach, ní féidir leis na Ballstáit cuspóirí an togra a ghnóthú go leordhóthanach agus is fearr, dá bhrí sin, is féidir iad a ghnóthú ar leibhéal an Aontais. Ní théann an togra thar a bhfuil riachtanach chun na cuspóirí sin a bhaint amach. Le pacáiste AML 2019 ón gCoimisiún cuireadh i dtábhacht an bealach a bhí coirpigh in ann teacht i dtír ar na difríochtaí atá ann i measc chórais AML/CFT de chuid na mBallstát. Is féidir le sreabhadh airgid aindleathaigh agus maoiniú sceimhlitheoireachta dochar a dhéanamh do chobhsaíocht agus clú chóras airgeadais an Aontais, agus a bheith ina mbagairt d’fheidhmiú cuí an mhargaidh aonair. Bearta a glacadh ar an leibhéal náisiúnta amháin, d’fhéadfadh sé go mbeadh éifeachtaí díobhálacha acu sin ar an margadh inmheánach agus rannchuidiú le hilroinnt. Tá údar le gníomhaíocht ón Aontas chun cothroime iomaíochta a choinneáil ar bun ar fud an Aontais – agus eintitis sna Ballstáit uile faoi réir tacar comhsheasmhach oibleagáidí maidir le frithsciúradh airgid agus maoiniú sceimhlitheoireachta a chomhrac. Fágann an cineál trasteorann a bhaineann le cuid mhór sciúradh airgid agus maoiniú sceimhlitheoireachta go bhfuil an dea-chomhar idir maoirseoirí náisiúnta agus AFAnna fíor-riachtanach chun na coireanna sin a chosc. Tá gníomhaíochtaí trasteorann ag roinnt eintiteas atá faoi réir oibleagáidí AML, agus de dheasca cineálacha cur chuige éagsúla maoirseoirí náisiúnta agus AFAnna cuirtear bac orthu na cleachtais AML/CFT is fearr a bhaint amach ar leibhéal an ghrúpa. •Comhréireacht Ba chuid lárnach den mheasúnú tionchair a ghabhann leis an togra í an chomhréireacht agus rinneadh measúnú ar na roghanna beartaithe uile i réimsí rialála éagsúla de réir chuspóir na comhréireachta. Mar gheall ar an gcineál trasteorann a bhaineann le cuid mhór sciúradh airgid agus maoiniú sceimhlitheoireachta ceanglaítear cur chuige comhleanúnach agus comhordaithe ar fud na mBallstát bunaithe ar thacar comhsheasmhach rialacha i bhfoirm leabhair rialacha aonair. Mar sin féin, leis an togra reatha ní ghlactar cur chuige comhchuibhiúcháin uasta, ós rud é nach bhfuil sé comhoiriúnach le cineál rioscabhunaithe bunúsach chóras AML/CFT an Aontais ná leis na rialacha sonracha náisiúnta a d’fhéadfadh a bheigh infheidhme maidir le húdaráis inniúla sa réimse sin. Tá sé de shaoirse i gcónaí ag na Ballstáit rialacha a thabhairt isteach a théann níos faide ná na rialacha a leagtar amach sa phacáiste tograí a bhfuil an dréacht‑Treoir seo mar pháirt de, ach sin amháin má tá bonn cirt leo de réir cur chuige riosca-bhunaithe. •An rogha ionstraime Is ionstraim iomchuí Treoir ó Pharlaimint na hEorpa agus ón gComhairle chun na forálacha sa Treoir maidir le AML atá ann faoi láthair, nach bhfuil oiriúnach le bheith infheidhme go díreach i bhfoirm rialacháin, a athbhunú, go háirithe maidir le cumhachtaí agus cúraimí na n‑údarás inniúil agus maidir le bunú agus rochtain ar úinéireacht thairbhiúil agus cláir cuntas bainc; Cuireadh forálacha eile ón Treoir reatha maidir le AML (le leasuithe, de réir mar is iomchuí) isteach sa togra le haghaidh Rialachán AML/CFT a ghabhann leis seo. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Ní dhearnadh meastóireacht ex post iomlán go fóill ar an gcóras AML/CFT reatha ón Aontas, i gcomhthéacs roinnt forbairtí reachtacha a rinneadh le déanaí. Glacadh an ceathrú Treoir AML an 20 Bealtaine 2015, agus ba é an spriocdháta trasuí le haghaidh na mBallstát an 26 Meitheamh 2017. Glacadh an cúigiú Treoir AML an 30 Bealtaine 2018, agus ba é an spriocdháta trasuí an 10 Eanáir 2020. Tá rialú trasuí fós ag dul ar aghaidh. Mar sin féin, an Teachtaireacht ón gCoimisiún Iúil 2019 agus na tuarascálacha a ghabhann léi dá dtagraítear thuas, feidhmíonn siad mar mheastóireacht ar éifeachtacht chóras AML/CFT ón Aontas faoi mar a bhí an tráth sin. •Comhairliúcháin leis na páirtithe leasmhara Bhí an straitéis comhairliúcháin lena dtacaítear leis an togra seo comhdhéanta de roinnt comhchodanna: –Comhairliúchán maidir leis an treochlár lena bhfógraítear Plean Gníomhaíochta an Choimisiúin. Lean an comhairliúchán, ar thairseach an Choimisiúin, Cloisimis uait, ar aghaidh idir an 11 Feabhra agus an 12 Márta 2020, agus fuarthas 42 rannchuidiú ó réimse páirtithe leasmhara; –Comhairliúchán poiblí maidir leis na gníomhaíochtaí a cuireadh ar aghaidh sa Phlean Gníomhaíochta, oscailte don phobal i gcoitinne agus do na grúpaí páirtithe leasmhara uile, a seoladh an 7 Bealtaine 2020, agus oscailte go dtí an 26 Lúnasa. Fuarthas 202 rannchuidiú oifigiúla sa chomhairliúchán; –Comhairliúchán spriocdhírithe ar na Ballstáit agus údaráis AML/CFT inniúla. Bhí an deis ag na Ballstáit a dtuairimí a thabhairt i gcruinnithe éagsúla de chuid an tsainghrúpa um sciúradh airgid agus maoiniú sceimhlitheoireachta a chomhrac, agus thug AFAnna ón Aontas ionchur i gcruinnithe d’Ardán AFA agus trí pháipéir scríofa. Tacaíodh leis na pléití le comhairliúcháin spriocdhírithe de chuid na mBallstát agus údaráis inniúla, agus úsáid á baint as ceistneoirí; –Iarraidh ar chomhairle ón Údarás Baincéireachta Eorpach, a rinneadh i mí an Mhárta 2020; sholáthar ÚBE a thuairim an 10 Meán Fómhair; –An 23 Iúil 2020, d’eisigh MECS tuairim ar Phlean Gníomhaíochta an Choimisiúin;

–An 30 Meán Fómhair 2020, d’eagraigh an Coimisiún comhdháil ardleibhéil, lena dtugtar le chéile ionadaithe ó údaráis náisiúnta agus ón Aontas, FPEnna, ionadaithe ón earnáil phríobháideach agus ón tsochaí shibhialta agus an lucht acadúil. Bhí ionchur na bpáirtithe leasmhara maidir leis an bPlean Gníomhaíochta dearfach den chuid is mó. •Bailiú agus úsáid saineolais Agus an togra seo á ullmhú aige, bhí an Coimisiún ag brath ar fhianaise cháilíochtúil agus chainníochtúil a bailíodh ó fhoinsí aitheanta, lena n‑áirítear comhairle theicniúil ón Údarás Baincéireachta Eorpach. Ina theannta sin, fuarthas faisnéis ó na Ballstáit trí cheistneoirí maidir le rialacha AML a fhorfheidhmiú. •Measúnú tionchair Tá measúnú tionchair ag gabháil leis an togra seo, rud a cuireadh faoi bhráid an Bhoird um Ghrinnscrúdú Rialála an 6 Samhain 2020 agus a formheasadh an 4 Nollaig 2020. Tá an measúnú tionchair céanna ag gabháil leis na tograí reachtacha eile freisin a chuirtear i láthair i bpacáiste in éineacht leis an togra seo. Mhol an Bord um Ghrinnscrúdú Rialála feabhsuithe láithritheacha ar an measúnú tionchair ina thuairim dearfach; rinneadh iad sin. Sa mheasúnú tionchair bhreithnigh an Coimisiún trí fhadhb: easpa rialacha soiléire agus comhsheasmhacha, maoirseacht neamhréireach ar fud an mhargaidh aonair agus comhordú agus malartú faisnéise neamh‑leordhóthanach i measc AFAnna. Tá an chéad cheann de na fadhbanna sin ábhartha maidir leis an togra seo; maidir leis an bhfadhb sin, breithníodh na roghanna seo a leanas: –D’fhanfadh rialacha ón Aontas mar atá gan aon mhodhnú; –Leibhéal níos mó comhchuibhiúcháin a áirithe sna rialacha is infheidhme maidir le heintitis faoi oibleagáid agus é a fhágáil faoi na Ballstáit mionsonrú a dhéanamh ar chumhachtaí agus oibleagáidí na n‑údarás inniúil; –Leibhéal níos mó comhchuibhiúcháin a áirithiú sna rialacha is infheidhme maidir le heintitis atá faoi réir oibleagáidí AML/CFT agus cumhachtaí agus oibleagáidí maoirseoirí agus AFAnna. Bunaithe ar thoradh an mheasúnúcháin tionchair, is í rogha 3 an rogha thosaíochta. Ach cur chuige comhsheasmhach agus níos gráinní a thabhairt isteach maidir leis na rialacha thuas ar leibhéal an Aontais, d’fhéadfaí an ilroinnt reatha a bhaint a mhéid a bhaineann le hoibleagáidí AML/CFT araon ar eintitis faoi oibleagáid, agus gníomhaíochtaí údarás inniúil. Le rialacha níos soiléire maidir le cúraimí agus cumhachtaí na n‑údarás inniúil, feabhsófar comhsheasmhacht chur chun feidhme chreat AML/CFT ar fud an Aontais, éascófar cruthú sásra maoirseachta comhtháite de chuid an Aontais agus feabhsófar brath sreafaí agus gníomhaíochtaí amhrasacha. •Oiriúnacht rialála agus simpliú Cé gurb amhlaidh, mar a tugadh faoi deara thuas, nach ndearnadh aon mheastóireacht ex post ná seiceáil oiriúnachta fhoirmiúil ar an reachtaíocht AML/CFT reatha ón Aontas go fóill, is féidir roinnt pointí a dhéanamh maidir le heilimintí den phacáiste foriomlán beart atá beartaithe lena simpleofar é a thuilleadh agus lena bhfeabhsófar an éifeachtúlacht. Ar an gcéad dul síos, trí rialacha níos comhchuibhithe agus níos infheidhme go díreach i Rialachán a chur in ionad rialacha áirithe i dTreoir, bainfear an gá atá le hobair thrasuí sna Ballstáit agus éascófar gnó a dhéanamh le haghaidh eintitis trasteorann san Aontas. Thairis sin, trí thrádálaithe in earraí, atá nasctha leis an toirmeasc beartaithe ar oibríochtaí airgid os cionn EUR 10 000, a bhaint de raon feidhme chreat AML ón Aontas, scaoilfear na trádálaithe sin ón ualach riaracháin a bhaineann lena dtuarascálacha AFA i ndáil le hoibríochtaí airgid is mó ná EUR 10 000 a chur isteach. Ar deireadh, leis an méid níos mó comhchuibhithe a dhéantar ar rialacha AML/CFT i roinnt réimsí sonracha, déanfar an comhar idir maoirseoirí agus AFAnna a shimpliú mar gheall ar an laghdú ar éagsúlachtaí idir a rialacha agus a gcleachtais. Níl sa dréacht‑Treoir atá ann faoi láthair ach forálacha áirithe lena gceanglaítear trasuí sa dlí náisiúnta, agus dá bhrí sin is giorra í ná an Treoir a ngabhfaidh sí a hionad; Tá formhór na n‑ábhar a ndéileáiltear leo i dTreoir (AE) 2015/849le fáil anois sa Rialachán atá beartaithe a ghabhann leis an Treoir atá beartaithe. •Cearta bunúsacha Tá an tAontas Eorpach tiomanta do chaighdeáin arda cosanta a thabhairt do chearta bunúsacha. Go háirithe, beidh maoirseoirí AML/CFT ar leibhéal náisiúnta agus ar leibhéal an Aontais, mar aon le hAonaid um Fhaisnéis Airgeadais, faoi réir an rialacháin ábhartha maidir le cosaint sonraí a mhéid is féidir leo aon sonraí pearsanta a láimhseáil. 4.IMPLEACHTAÍ BUISÉADACHA Níl aon impleacht bhuiséadach ag an dréacht‑Treoir seo. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Cuimsítear leis an togra plean ginearálta chun faireachán agus meastóireacht a dhéanamh ar an tionchar ar na cuspóirí sonracha, agus cuirtear de cheangal ar an gCoimisiún an chéad athbhreithniú a dhéanamh tar éis 5 bliana agus gach trí bliana ar a laghad tar éis theacht i bhfeidhm na Treorach, agus príomhthorthaí an athbhreithnithe sin a thuairisciú do Pharlaimint na hEorpa agus don Chomhairle. Tá na forálacha meastóireachta céanna ag an togra le haghaidh Rialachán AML/CFT a ghabhann leis an togra seo agus is féidir an mheastóireacht ar an dá ionstraim a chomhcheangal i dtuarascáil amháin. Tá an t‑athbhreithniú le déanamh de réir Threoirlínte an Choimisiúin um Rialachán Níos Fearr.

•Míniúchán mionsonraithe ar fhorálacha sonracha an togra Ábhar agus raon feidhme Tá an chuid is mó de na sainmhínithe is infheidhme maidir leis an dréacht‑Treoir seo sa dréacht‑Rialachán a ghabhann léi (i gcás ina bhfuil na sainmhínithe ábhartha don dá ionstraim); Mar sin féin, sainmhínítear téarmaí áirithe sa dréacht‑Treoir seo, i gcás nach bhfuil siad ábhartha maidir leis an Rialachán a ghabhann leis an Rialachán seo. Leis an dréacht‑Treoir seo, cuirtear ar chumas na mBallstát ceanglais an dréacht‑Rialacháin a ghabhann leis seo a leathnú chuig earnálacha eile nach gcumhdaítear faoi raon feidhme an Rialacháin sin; mar sin féin, ní mór dóibh a n‑intinn a chur in iúl agus a mhíniú don Choimisiún, a mbeidh sé mhí aige chun Tuairim a ghlacadh maidir leis na pleananna (tar éis dul i gcomhairle le ÚFA), agus féadfaidh siad rogha a dhéanamh reachtaíocht a mholadh ar leibhéal an Aontais ina ionad sin. Leagtar síos forálacha idirthréimhseacha d’earnálacha breise a chumhdaítear cheana féin le reachtaíocht náisiúnta AML/CFT ach ní le reachtaíocht an Aontais. Foilseoidh an Coimisiún liosta comhdhlúite na n‑earnálacha a bhfuil na Ballstáit tar éis liosta na n‑eintiteas faoi oibleagáid a leathnú chucu ar bhonn bliantúil in Iris Oifigiúil an Aontais Eorpaigh. Leagtar amach sa dréacht‑Treoir seo freisin ceanglais shonracha rialála a bheidh le cur chun feidhme ag na Ballstáit sa dlí náisiúnta le haghaidh earnálacha áirithe. Go sonrach, ní mór d’oifigí malairte airgeadra agus seiceanna, agus do sholáthraithe seirbhíse iontaobhais nó cuideachta a bheith ag iarraidh ceanglais cheadúnúcháin nó chlárúcháin a chomhlíonadh; Ní mór soláthróirí seirbhísí cearrbhachais a rialú. Leis an dréacht‑Treoir seo, ceadaítear do mhaoirseoirí na mBallstát ina bhfuil eisitheoirí airgid leictreonacha, soláthraithe seirbhísí íocaíochta agus soláthraithe seirbhíse criptea‑sócmhainní gníomhach trí shaoirse seirbhísí a sholáthar chun pointí teagmhála a cheapadh sna Ballstáit sin; Molfaidh ÚFA Caighdeáin Theicniúla Rialála chun a shoiléiriú cathain ba cheart sin a bheith amhlaidh. Leis an dréacht‑Treoir seo, dearbhaítear na ceanglais ionracais le haghaidh bainisteoirí sinsearacha in eintitis áirithe faoi oibleagáid mar atá sa chreat reatha, lena gcomhlánaítear ceanglais oiriúnacha agus chuí i ngníomhartha eile de chuid an Aontais, agus soiléirítear inti go bhfuil feidhm ag ceanglais áirithe freisin maidir le húinéirí tairbhiúla na n‑eintiteas sin atá faoi oibleagáid. I gcás eintitis eile atá faoi oibleagáid, deimhníonn sé an toirmeasc ar dhaoine a ciontaíodh as sciúradh airgid, a chionta preideacáide nó maoiniú sceimhlitheoireachta chun iad a oibriú. Leis an dréacht‑Treoir seo, deonaítear cumhachtaí áirithe do mhaoirseoirí náisiúnta ar bhainistíocht shinsearach eintiteas áirithe faoi oibleagáid, go háirithe i gcás ciontú i leith sciúradh airgid nó maoiniú sceimhlitheoireachta. Measúnuithe riosca An ceanglas atá ar an gCoimisiún measúnú a dhéanamh go tréimhsiúil ar rioscaí AML/CFT ar leibhéal an Aontais, atá sa chreat reatha AML/CFT, coinnítear ar bun é, áfach, ach fadaítear minicíocht an mheasúnaithe go dtí gach 4 bliana. Beidh an measúnú bunaithe ar ionchur ó ÚFA i bhfoirm Tuairime, agus beidh moltaí do na Ballstáit ag gabháil leis maidir leis na bearta atá oiriúnach chun aghaidh a thabhairt ar na rioscaí sainaitheanta. Cuirfidh an Coimisiún tuarascáil faoi bhráid Pharlaimint na hEorpa agus na Comhairle gach 4 bliana maidir leis na gníomhaíochtaí a rinneadh mar fhreagairt ar thorthaí an mheasúnaithe. Leanfaidh na Ballstáit de mheasúnuithe riosca náisiúnta a chur i gcrích, ach gach ceithre bliana ar a laghad, agus cuirfidh siad go háirithe le cuspóirí agus rialacha mionsonraithe na measúnuithe sin. Ní mór do na Ballstáit leanúint de staidreamh cuimsitheach a choinneáil ar bun maidir le AML/CFT agus iad a tharchur chuig an gCoimisiún gach bliain. Féadfaidh an Coimisiún Gníomh Cur Chun Feidhme a ghlacadh maidir leis an modheolaíocht le haghaidh staidreamh den sórt sin. Cláir agus sásraí um Úinéireacht Thairbhiúil, cuntais bhainc agus réadmhaoin Coinnítear an oibleagáid atá ar na Ballstáit cláir Úinéireachta Tairbhiúla de chuid eintitis dlítheanacha agus socruithe dlíthiúla, atá sa Treoir maidir le Sciúradh Airgid atá ann faoi láthair, a chruthú agus a choinneáil ar bun. Is éard atá i gceist leis sin forálacha maidir le rochtain ar chláir den sórt sin, lena n‑áirítear rochtain phoiblí, agus díolúintí féideartha ar rochtain i gcásanna a bhfuil údar cuí leo. Coimeádtar idirnascadh trasteorann na gclár sin, tríd an gcóras um idirnascadh chláir na húinéireachta tairbhiúla (‘the Beneficial Ownership Registers Interconnection System). Is iad seo a leanas forálacha nua sa togra seo, nach bhfuil sa chreat atá ann faoi láthair cheana féin: gníomh Cur Chun Feidhme ón gCoimisiún maidir leis an bhformáid chun faisnéis faoi úinéireacht thairbhiúil a chur faoi bhráid na gClár; forálacha maidir le cásanna amhrais i dtaobh chruinneas na faisnéise úinéireachta tairbhiúla nó i gcás nach féidir an t‑úinéir tairbhiúil a aithint; forálacha breise i gcás neamhréireachtaí sainaitheanta i bhfaisnéis; cumhachtaí na n‑eintiteas a bhainistíonn na cláir; Ceanglas ar na Ballstáit fógra a thabhairt don Choimisiún faoi na húdaráis inniúla ar deonaíodh rochtain orthu agus faoin gcineál rochtana; fad íosta nach mór faisnéis a choinneáil ina leith sna cláir cúig bliana. Leantar den oibleagáid atá ar na Ballstáit sásraí a chruthú agus a choinneáil ar bun, amhail clár lárnach nó córas lárnach leictreonach aisghabhála sonraí, chun gur féidir sealbhóirí cuntas bainc agus taisceadáin, atá sa Treoir reatha AML, a shainaithint. Ní mór do na Ballstáit fógra a thabhairt don Choimisiún ní hamháin faoi shaintréithe na sásraí sin ach faoi na critéir lena rialaítear an fhaisnéis atá ar áireamh sna cláir sin. Leagtar síos sa togra freisin go gcruthófar idirnasc trasteorann idir sásraí den sórt sin, le Gníomhartha Cur Chun Feidhme ón gCoimisiún maidir leis na sonraíochtaí teicniúla agus na nósanna imeachta chun sásraí den sórt sin a idirnascadh chuig pointe rochtana aonair, a dhéanfaidh an Coimisiún a fhorbairt agus a oibriú. Ní mór do na Ballstáit a áirithiú go mbeidh an fhaisnéis sna sásraí náisiúnta cothrom le dáta agus inrochtana tríd an idirnasc trasteorann. Ní mór rochtain a bheith ag AFAnna ar na sásraí, lena n‑áirítear na sásraí sin atá idirnasctha ó Bhallstáit eile. An ceanglas atá ar na Ballstáit rochtain a thabhairt do AFAnna agus d’údaráis inniúla eile ar inneachar na gclár náisiúnta réadmhaoine, atá sa Treoir AML atá ann faoi láthair, leantar den cheanglas sin agus sainítear íosmhéid na rochtana sin. Tá sé de cheangal ar na Ballstáit fógra a thabhairt don Choimisiún faoi na húdaráis inniúla dá ndeonaítear rochtain ar chláir den sórt sin agus faoi mhéid na rochtana sin. Aonaid Faisnéise Airgeadais; Cuireann an togra leis na forálacha atá sa chreat AML/CFT atá ann faoi láthair, lena gceanglaítear ar na Ballstáit Aonaid um Fhaisnéis Airgeadais atá neamhspleách go hoibríochtúil a chruthú ar an leibhéal náisiúnta, chun Tuarascálacha ar Idirbhearta Amhrasacha agus Tuarascálacha ar Ghníomhaíochtaí Amhrasacha (STRanna/SARanna) ó Eintitis faoi Oibleagáid a fháil agus a anailísiú; Áirítear ar na forálacha reatha sin comhar agus malartú faisnéise idir Aonaid um Fhaisnéis Airgeadais, úsáidí faisnéise malartaithe, agus scaipeadh breise faisnéise malartaithe. Baineann forálacha nua maidir le AFAnna leis an méid seo a leanas: Soiléirithe ar fheidhm anailíse airgeadais AFAnna agus ar a neamhspleáchas oibríochtúil, a n‑acmhainní agus a slándáil; Liosta de na catagóirí íosta faisnéise nach mór do AFAnna rochtain a bheith acu orthu; forálacha maidir le malartú faisnéise idir AFAnna agus údaráis inniúla eile, lena n‑áirítear oibleagáid maidir le haiseolas a sholáthar faoin gcaoi ar úsáideadh an fhaisnéis; Soiléirithe ar chumhachtaí AFAnna chun idirbhearta a chur ar fionraí, nach mór a dhéanamh laistigh de 48 uair an chloig ó STR/SAR a fháil agus na cumhachtaí sin a leathnú chun úsáid cuntas bainc a chur ar fionraí i gcúinsí a bhfuil údar cuí leo. leagtar síos sonraí breise maidir le modhanna malartaithe faisnéise idir AFAnna; Ní mór malartuithe den sórt sin a dhéanamh trí úsáid a bhaint as an líonra FIU.net; ní mór do na Ballstáit aon eisceacht ó fhaisnéis a fhéadfar a mhalartú a chur in iúl don Choimisiún. Ullmhóidh ÚFA dréachtchaighdeáin theicniúla cur chun feidhme lena gcomhchuibhítear na formáidí don mhalartú faisnéise; Glacfaidh sé treoirlínte freisin maidir le critéir chun a chinneadh an bhfuil STR/SAR chun leasa AFAnna de chuid Ballstát eile. Soláthróidh AFAnna tuarascálacha bliantúla maidir lena ngníomhaíochtaí agus soláthróidh siad aiseolas d’eintitis faoi oibleagáid maidir le húsáid a STRanna/SARanna, mar aon le haiseolas freisin d’údaráis chustaim maidir le faisnéis arna cur faoi bhráid na AFAnna maidir le méideanna airgid thirim a thagann isteach go fisiceach san Aontas nó a théann amach as. Soiléirítear le foráil nua eile an coincheap agus na hanailísí comhpháirteacha a bheidh le déanamh ag AFAnna agus sainmhínítear na próisis dá bhfeidhmíocht. Maoirseacht AML Cuireann an togra leis na forálacha atá sa chreat reatha AML/CFT, lena gceanglaítear ar na Ballstáit maoirseoirí náisiúnta AML/CFT a chruthú chun maoirseacht a dhéanamh ar Eintitis faoi Oibleagáid, lena n‑áirítear cumhachtaí agus freagrachtaí na maoirseoirí sin, agus comhar idir iad féin agus AFAnna agus idir iad féin agus maoirseoirí tríú tíortha.

Ar na forálacha nua tá: soiléirithe maidir le cúraimí agus cumhachtaí na maoirseoirí; Ceanglas maidir le soláthar faisnéise ag maoirseoirí náisiúnta d’eintitis faoi oibleagáid; soiléirithe maidir le maoirseacht riosca-bhunaithe, lena n‑áirítear treoirlínte a bheidh le hullmhú ag ÚFA maidir le saintréithe cur chuige riosca-bhunaithe, agus Caighdeáin Theicniúla Rialála maidir le modheolaíocht chun próifíl bhunúsach agus iarmharach riosca na n‑eintiteas faoi oibleagáid a mheasúnú agus a aicmiú agus maidir le minicíocht an athbhreithnithe. Tugtar soiléirithe maidir le hinniúlachtaí maoirseoirí i gcás eintitis faoi oibleagáid a oibríonn faoin tsaoirse seirbhísí a sholáthar, agus i gcomhthéacs na maoirseachta grúpa; I dtaca leis sin, beidh Caighdeáin Theicniúla Rialála leagtha amach ag ÚFA ina sonrófar dualgais na maoirseoirí baile agus na maoirseoirí óstacha faoi seach, agus módúlachtaí an chomhair eatarthu. Maidir le hinstitiúidí creidmheasa nó airgeadais trasteorann a oibríonn i roinnt Ballstát, ní mór coláiste maoirseachta AML/CFT a chruthú i gcás ina gcomhlíonfar critéir áirithe; Ullmhóidh ÚFA Caighdeáin Theicniúla Rialála maidir leis na coinníollacha ginearálta d’fheidhmiú choláistí maoirseachta AML/CFT. Leagtar síos forálacha maidir le comhar le maoirseoirí airgeadais i dtríú tíortha. Comhlachtaí Féinrialála (CFRanna) Baineann roinn nua, i gcomparáid leis an gcreat reatha AML/CFT, le CFRanna. I gcás ina dtugann Ballstát maoirseacht AML/CFT ar eintitis faoi oibleagáid áirithe do BRA, ní mór d’údarás poiblí maoirseacht a dhéanamh ar BRA, d’fhonn a áirithiú go ndéanfaidh BRA a chúraimí ar an gcaighdeán is airde is féidir. Ní mór cumhachtaí leordhóthanacha a bheith ag an gcomhlacht maoirseachta, lena n‑áirítear an chumhacht chun faisnéis a fháil, agus foilseoidh sé tuarascáil bhliantúil maidir lena ghníomhaíochtaí agus maidir le gníomhaíochtaí maoirseachta CFRanna atá faoina mhaoirseacht. Bearta agus smachtbhannaí riaracháin Cuireann na forálacha maidir le smachtbhannaí leis an gcreat AML/CFT atá ann faoi láthair, a chuireann d’oibleagáid ar na Ballstáit foráil a dhéanamh maidir le bearta agus smachtbhannaí riaracháin a bheith ar fáil le haghaidh sáruithe tromchúiseacha leanúnacha nó córasacha ar phríomhcheanglais an chreata ag eintitis faoi oibleagáid, le sonraíochtaí maidir le híosmhéideanna agus uasmhéideanna smachtbhannaí airgid, agus foráil d’fhoilsiú na smachtbhannaí a forchuireadh, cosaint do sceithirí agus malartú faisnéise maidir le smachtbhannaí. Ar na forálacha nua tá: Soiléiriú ar bhearta riaracháin seachas smachtbhannaí i gcás sáruithe nach bhfuil chomh tromchúiseach agus ceanglas ar na Ballstáit fógra a thabhairt don Choimisiún agus do AMLA maidir lena socruithe i ndáil le smachtbhannaí nó bearta riaracháin a fhorchur. Sonraítear na himthosca atá le cur san áireamh agus cineál agus leibhéal na smachtbhannaí nó na mbeart riaracháin á gcinneadh. Ullmhóidh ÚFA Caighdeáin Theicniúla Rialála agus sainmhíneofar leo táscairí chun aicmiú a dhéanamh ar leibhéal tromchúise na sáruithe agus na gcritéar a bheidh le cur san áireamh agus leibhéal na smachtbhannaí riaracháin á leagan agus bearta riaracháin á nglacadh. Comhar Cuireann na forálacha maidir le comhar idir maoirseoirí, ASIanna agus údaráis inniúla eile leis an gcreat reatha AML/CFT, lena n‑áirítear comhar idir údaráis inniúla na mBallstát, agus forálacha do chásanna ina bhfuil údaráis faoi cheangal ag rúndacht ghairmiúil. Áirítear i bhforálacha nua sa togra seo tagairtí do ÚFA a chur isteach agus oibleagáid ar chomhlachtaí eile comhoibriú leis. Na forálacha atá ann cheana chun dea-chomhar le maoirseoirí stuamachta ar staidéir airgeadais a áirithiú, déantar iad a fheabhsú le sonraíochtaí breise, agus le húdaráis réitigh, chomh maith le húdaráis atá i gceannas ar mhaoirseacht a dhéanamh ar institiúidí creidmheasa le haghaidh comhair le PAD agus le PSD2. Tabharfaidh maoirseoirí airgeadais agus AFAnna tuairisc bhliantúil do ÚFA maidir lena gcomhar leis na húdaráis sin. Cuirtear forálacha leis i ndáil le comhoibriú i ndáil le hiniúchóirí, agus eiseoidh ÚFA treoirlínte maidir le comhar. Forálacha críochnaitheacha Tá próiseáil sonraí pearsanta faoin togra seo, amhail i gcás an chreata AML/CFT atá ann faoi láthair, faoi réir Rialachán (AE) 2016/679, nó Rialachán (AE) 2018/1725, más institiúidí, gníomhaireachtaí nó comhlachtaí de chuid an Aontais a dhéanann an phróiseáil sin. Tabharfaidh Coiste cúnamh don Choimisiún, go háirithe chun Gníomhartha Cur Chun Feidhme a ullmhú. Áirítear forálacha maidir le hóstáil FIU.net a aistriú ón gCoimisiún chuig ÚFA. Aisghairtear Treoir 2015/849 arna leasú (an creat AML/CFT atá ann faoi láthair). Tiocfaidh an Treoir atá beartaithe i bhfeidhm an fichiú lá tar éis lá a foilsithe san Iris Oifigiúil. is é dhá bhliain tar éis theacht i bhfeidhm na Treorach an spriocdháta don trasuí. Ní mór don Choimisiún an athbhreithniú agus meastóireacht a dhéanamh ar an Treoir seo a dhéanamh den chéad uair laistigh de 5 bliana tar éis a cur i bhfeidhm agus gach trí bliana ina dhiaidh sin. 2021/0250 (COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE maidir leis na sásraí atá le cur i bhfeidhm ag na Ballstáit chun cosc a chur ar úsáid an chórais airgeadais chun críocha sciúrtha airgid agus maoiniú sceimhlitheoireachta agus lena n‑aisghairtear Treoir (AE) 2015/849

(Téacs atá ábhartha maidir le LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Is í Treoir (AE) 2015/849 ó Pharlaimint na hEorpa agus ón gComhairle an phríomhionstraim dlí a bhaineann le húsáid chóras airgeadais an Aontais chun sciúradh airgid nó maoiniú sceimhlitheoireachta a chosc. Leis an Treoir sin leagtar amach creat dlíthiúil cuimsitheach, rud a neartaíodh a thuilleadh le Treoir (AE) 2018/843 ó Pharlaimint na hEorpa agus ón gComhairle trí aghaidh a thabhairt ar rioscaí atá ag teacht chun cinn agus trédhearcacht na húinéireachta tairbhiúla a mhéadú. D’ainneoin na n‑éachtaí lena mbaineann, is léir ón taithí a fuarthas gur cheart feabhsú breise a dhéanamh ar Threoir (AE) 2015/849 chun rioscaí a mhaolú go leordhóthanach agus chun iarrachtaí coiriúla chun mí‑úsáid a bhaint as córas airgeadais an Aontais chun críoch coiriúil a bhrath go héifeachtach. (2)Ó theacht i bhfeidhm Threoir (AE) 2015/849, sainaithníodh roinnt réimsí ina mbeadh leasuithe riachtanach chun an athléimneacht agus acmhainneacht is gá a bheith i gcóras airgeadais an Aontais a áirithiú chun sciúradh airgid agus maoiniú sceimhlitheoireachta a chosc. (3)Sainaithníodh éagsúlachtaí suntasacha i gcleachtais agus i gcineálacha cur chuige na n‑údarás inniúil ar fud an Aontais, chomh maith le heaspa socruithe atá éifeachtach go leor le haghaidh comhar trasteorann i gcur chun feidhme Threoir (AE) 2015/849. Is iomchuí dá bhrí sin ceanglais níos soiléire a shainmhíniú, ar ceanglais iad ar cheart dóibh rannchuidiú le comhar réidh ar fud an Aontais agus ligean do na Ballstáit sonraíochtaí a gcóras náisiúnta a chur san áireamh ag an am céanna. (4)Tá an ionstraim nua seo mar chuid de phacáiste cuimsitheach arb é is aidhm dó creat AML/CFT an Aontais a neartú. Le chéile, an ionstraim seo, Rialachán [cuir isteach tagairt – togra le haghaidh Rialachán maidir le Frithsciúradh Airgid – COM/2021/420 final], Rialachán [cuir isteach tagairt – togra le haghaidh athmhúnlú ar Rialachán (AE) 2015/847 – COM/2021/422 final] agus Rialachán [cuir isteach tagairt – togra le haghaidh bunú Údaráis um Fhrithsciúradh Airgid – COM/2021/421 final] beidh siad mar an creat dlíthiúil lena rialaítear na ceanglais AML/CFT atá le comhlíonadh ag eintitis atá faoi oibleagáid agus atá mar bhonn faoi chreat institiúideach AML/CFT an Aontais, lena n‑áirítear bunú Údaráis um fhrithsciúradh airgid agus maoiniú sceimhlitheoireachta a chomhrac (‘ÚFA’). (5)Is minic a dhéantar sciúradh airgid agus maoiniú sceimhlitheoireachta i gcomhthéacs idirnáisiúnta. Bheadh tionchar an‑teoranta ag bearta a ghlactar ar leibhéal an Aontais, gan comhordú ná comhar idirnáisiúnta a chur san áireamh. Dá bhrí sin, na bearta a ghlacann an tAontas sa réimse sin, ba cheart iad a bheith comhoiriúnach leis na gníomhaíochtaí eile a dhéantar ar an leibhéal idirnáisiúnta agus a bheith ar a laghad chomh dian céanna leo. Agus bearta á ndéanamh ar leibhéal an Aontais, ba cheart leanúint d’aird ar leith a thabhairt ar mholtaí an Tascfhórsa um Ghníomhaíocht Airgeadais (FATF) agus ar ionstraimí de chuid comhlachtaí idirnáisiúnta eile atá ag glacadh páirt ghníomhach sa chomhrac i gcoinne sciúradh airgid agus mhaoiniú na sceimhlitheoireachta. D’fhonn éifeachtúlacht an chomhraic in aghaidh sciúradh airgid agus maoiniú sceimhlitheoireachta a threisiú, ba cheart do ghníomhartha dlíthiúla ábhartha an Aontais, i gcás inarb iomchuí, a bheith in oiriúint leis na Caighdeáin Idirnáisiúnta maidir leis an gComhrac in aghaidh Sciúradh Airgid agus Mhaoiniú na Sceimhlitheoireachta agus an Iomadaithe arna nglacadh ag FATF i mí Feabhra 2012 (‘Moltaí athbhreithnithe FATF’) agus leasuithe ina dhiaidh sin leis na caighdeáin sin. (6)Laghdaítear cumas na mBallstát rannchuidiú le sláine agus fóntacht chóras airgeadais an Aontais ar mhodh sainiúil mar gheall ar bhagairtí, rioscaí agus na leochaileachtaí sonracha sciúrtha airgid agus maoinithe sceimhlitheoireachta a dhéanann difear d’earnálacha eacnamaíocha áirithe ar an leibhéal náisiúnta. Mar sin, is iomchuí ligean do na Ballstáit, ar earnálacha den sórt sin agus rioscaí sonracha a shainaithint, cinneadh a dhéanamh ceanglais AML/CFT a chur i bhfeidhm i leith earnálacha breise seachas na hearnálacha atá cumhdaithe faoi Rialachán [cuir isteach tagairt – togra le haghaidh Rialachán maidir le Frithsciúradh Airgid]. D’fhonn éifeachtacht an mhargaidh inmheánaigh agus chóras AML/CFT an Aontais a chaomhnú, ba cheart don Choimisiún a bheith in ann, le tacaíocht ó ÚFA, measúnú a dhéanamh ar cibé an bhfuil bonn cirt leis na cinntí atá beartaithe ag na Ballstáit ceanglais AML/CFT a chur i bhfeidhm maidir le hearnálacha breise. I gcásanna ina mbainfí amach leasanna is fearr an Aontais ar leibhéal an Aontais a mhéid a bhaineann le hearnálacha sonracha, ba cheart don Choimisiún an Ballstát sin a chur ar an eolas go bhfuil sé beartaithe aige gníomhú ar leibhéal an Aontais ina áit agus gur cheart don Bhallstát staonadh ó na bearta náisiúnta atá beartaithe a dhéanamh. (7)I bhfianaise na leochaileachtaí sonracha i dtaca le frithsciúradh airgid a chonacthas i dtionscal na heisiúna airgid leictreonaigh, na seirbhísí íocaíochta agus an tsoláthair seirbhísí criptea-shócmhainní, ba cheart do na Ballstáit a bheith in ann a chur de cheangal ar na soláthraithe sin atá bunaithe ar a gcríoch i bhfoirmeacha seachas brainse agus a bhfuil a gceannoifig suite i mBallstát eile pointe teagmhála lárnach a cheapadh. Ba cheart do phointe teagmhála lárnach den sórt sin, ag gníomhú dó thar ceann na hinstitiúide ceapacháin, a áirithiú go mbeidh rialacha AML/CFT á gcomhlíonadh ag na bunaíochtaí. (8)Ba cheart do na maoirseoirí a áirithiú maidir leis na hoifigí malairte airgeadra, oifigí briste seiceanna, soláthraithe seirbhíse iontaobhais nó cuideachta nó soláthraithe seirbhísí cearrbhachais, na daoine, le fírinne, a dhéanann gnó na n‑eintiteas sin a bhainistiú go héifeachtach agus úinéirí tairbhiúla na n‑eintiteas sin, go ngníomhóidh siad go hionraic macánta agus go mbeidh an t‑eolas agus an saineolas is gá acu chun a gcuid feidhmeanna a dhéanamh. Ba cheart go ndéanfadh na critéir chun a chinneadh an bhfuil duine ag cloí leis na ceanglais sin nó nach bhfuil a léiriú, ar a laghad, an gá chun na heintitis sin a chosaint ar mhí‑úsáid á déanamh orthu ag a mbainisteoirí nó ag a n‑úinéirí tairbhiúla chun críoch coiriúil. (9)Chun measúnú a dhéanamh ar oiriúnacht na ndaoine a shealbhaíonn feidhm bhainistíochta in eintitis atá faoi oibleagáid, nó, ar bhealach eile, a bhfuil rialú acu orthu, ba cheart aon mhalartú faisnéise faoi chiontuithe coiriúla a dhéanamh i gcomhréir le Cinneadh Réime 2009/315/CGB ón gComhairle agus Cinneadh 2009/316/CGB ón gComhairle. (10)Tá an Coimisiún i ndea-riocht chun athbhreithniú a dhéanamh ar bhagairtí trasteorann ar leith a d’fhéadfadh difear a dhéanamh don mhargadh inmheánach agus nach féidir le Ballstáit aonair a shainaithint ná a chomhrac go héifeachtach. Ba cheart, dá bhrí sin, go gcuirfí de chúram air comhordú a dhéanamh ar mheasúnú na rioscaí a bhaineann le gníomhaíochtaí trasteorann. Tá rannpháirtíocht na saineolaithe ábhartha, amhail an Grúpa Saineolaithe maidir le Sciúradh Airgid agus Maoiniú Sceimhlitheoireachta agus ionadaithe ó na AFAnna, agus, i gcás inarb iomchuí, ó chomhlachtaí eile ar leibhéal an Aontais, ríthábhachtach d’éifeachtacht phróiseas an mheasúnaithe ar na rioscaí. Is foinse thábhachtach faisnéise don phróiseas sin freisin iad measúnuithe riosca náisiúnta agus taithí ina leith. Níor cheart próiseáil sonraí pearsanta a bheith i gceist sa mheasúnú sin ar na rioscaí trasteorann a dhéanfaidh an Coimisiún. Ar aon chaoi, ba cheart do na sonraí a bheith anaithnidithe go hiomlán. Níor cheart d’údaráis mhaoirseachta um chosaint sonraí náisiúnta ná de chuid an Aontais a bheith rannpháirteach ach amháin má tá tionchar ag measúnú riosca an sciúrtha airgid agus an mhaoinithe airgeadais ar phríobháideacht agus ar chosaint sonraí daoine aonair. (11)Is féidir le torthaí an mheasúnaithe riosca ar leibhéal an Aontais cúnamh a thabhairt d’údaráis inniúla agus d’eintitis atá faoi oibleagáid riosca an sciúrtha airgid agus an mhaoinithe sceimhlitheoireachta, chomh maith le rioscaí nach gcuirfear smachtbhannaí airgeadais spriocdhírithe i bhfeidhm agus go ndéanfar iad a sheachaint, a shainaithint, a thuiscint, a bhainistiú agus a mhaolú. Is den tábhacht é dá bhrí sin torthaí an mheasúnaithe riosca a chur ar fáil don phobal. (12)Is iad na Ballstáit fós is fearr atá in ann na rioscaí a bhaineann le sciúradh airgid agus maoiniú sceimhlitheoireachta a dhéanann difear dóibh go díreach a shainaithint, a mheasúnú agus a thuiscint agus cinneadh a dhéanamh conas iad a mhaolú. Dá bhrí sin, ba cheart do gach Ballstát na céimeanna iomchuí a thabhairt mar iarracht chun na rioscaí sciúrtha airgid agus maoinithe sceimhlitheoireachta atá aige, chomh maith le rioscaí nach gcuirfear smachtbhannaí airgeadais spriocdhírithe i bhfeidhm agus go ndéanfar iad a sheachaint, a shainaithint, a mheasúnú agus a thuiscint i gceart agus straitéis náisiúnta chomhleanúnach a shainiú chun gníomhaíochtaí a chur i bhfeidhm chun na rioscaí sin a mhaolú. Ba cheart measúnú riosca náisiúnta den sórt sin a thabhairt cothrom le dáta go rialta agus ba cheart tuairisc a bheith ann ar struchtúr institiúideach agus ar nósanna imeachta leathana chóras AML/CFT an Bhallstáit, chomh maith leis na hacmhainní daonna agus airgeadais atá leithdháilte a mhéid atá an fhaisnéis sin ar fáil.

(13)Ba cheart, i gcás inarb iomchuí, torthaí na measúnuithe riosca a chur ar fáil do na heintitis atá faoi oibleagáid ar bhealach tráthúil chun a chur ar a gcumas a rioscaí féin a shainaithint, a thuiscint, a bhainistiú agus a mhaolú. (14)Ina theannta sin, chun rioscaí a shainaithint, a thuiscint, a bhainistiú agus a mhaolú ar leibhéal an Aontais fiú go leibhéal níos airde, ba cheart do na Ballstáit torthaí a measúnuithe riosca a chur ar fáil dá chéile, don Choimisiún agus do ÚFA. (15)Chun a bheith in ann athbhreithniú a dhéanamh ar éifeachtacht a gcóras chun sciúradh airgid agus maoiniú sceimhlitheoireachta a mhaoiniú, ba cheart do na Ballstáit cáilíocht an staidrimh ábhartha a chothabháil agus a fheabhsú. D’fhonn cáilíocht agus comhsheasmhacht na sonraí staidrimh a bailíodh ar leibhéal an Aontais a fheabhsú tuilleadh, ba cheart don Choimisiún agus do ÚFA súil a choinneáil ar an staid ar fud an Aontais maidir leis an gcomhrac in aghaidh sciúradh airgid agus maoiniú sceimhlitheoireachta agus forbhreathnú rialta a fhoilsiú. (16)D’fhorbair FATF caighdeáin ionas go ndéanfaidh dlínsí na rioscaí a bhaineann le mainneachtain cur chun feidhme nó imghabháil fhéideartha na smachtbhannaí airgeadais spriocdhírithe a bhaineann le maoiniú leata a shainaithint agus a mheasúnú, agus chun beart a dhéanamh chun na rioscaí sin a mhaolú. Maidir leis na caighdeáin nua sin atá tugtha isteach ag FATF, ní ghabhann siad ionad na gceanglas dian atá ann cheana na ní bhaineann siad an bonn díobh chun go gcuirfidh tíortha smachtbhannaí airgeadais spriocdhírithe chun feidhme leis na Rialacháin ábhartha ó Chomhairle Slándála na Náisiún Aontaithe a bhaineann le leathadh arm ollscriosta a chosc, a chur faoi chois agus a shuaitheadh agus maoiniú an mhéid sin. Maidir leis na hoibleagáidí sin, mar a chuirtear chun feidhme iad ar leibhéal an Aontais le Cinntí 2010/413/CBES agus (CBES) 2016/849 ón gComhairle agus le Rialacháin (AE) 267/2012 agus (AE) 2017/1509 ón gComhairle, leanann siad de bheith ina n‑oibleagáidí riosca-bhunaithe diana atá ceangailteach ar na daoine nádúrtha agus dlítheanacha uile laistigh den Aontas. (17)Chun na forbairtí is déanaí a rinneadh ar an leibhéal idirnáisiúnta a léiriú, tugadh ceanglas isteach leis an Treoir seo chun rioscaí a bhaineann le mainneachtain cur chun feidhme nó imghabháil fhéideartha na smachtbhannaí airgeadais spriocdhírithe a bhaineann le maoiniú leata ar leibhéal an Aontais agus ar leibhéal na mBallstát a shainaithint, a thuiscint, a bhainistiú agus a mhaolú. (18)Tá cláir lárnacha d’fhaisnéis faoi úinéireacht thairbhiúil ríthábhachtach ó thaobh mí‑úsáid eintiteas dlítheanach a chomhrac. Chun a áirithe go bhfuil rochtain éasca ar na cláir faoi úinéireacht thairbhiúil agus go bhfuil sonraí ardcháilíochta iontu, ba cheart rialacha comhsheasmhacha maidir le bailiú agus stóráil na faisnéise sin a thabhairt isteach. (19)D'fhonn trédhearcacht a fheabhsú chun mí‑úsáid a bhaint as eintitis dhlítheanacha a chomhrac, ba cheart do na Ballstáit a áirithiú go mbeidh faisnéis faoi úinéireacht thairbhiúil á stóráil i gclár lárnach atá suite lasmuigh den chuideachta, i lánchomhlíonadh dhlí an Aontais. Féadfaidh na Ballstáit, chun na críche sin, bunachar sonraí lárnach a úsáid a bhailíonn faisnéis faoi úinéireacht thairbhiúil, nó an clár gnó, nó clár lárnach eile gnó. Féadfaidh na Ballstáit a chinneadh go bhfuil na heintitis atá faoi oibleagáid freagrach as an gclár a chomhlánú. Ba cheart do na Ballstáit a áirithiú go gcuirfear an fhaisnéis ar fáil i ngach cás do na húdaráis inniúla agus do na AFAnna agus go soláthrófar d’eintitis atá faoi oibleagáid í nuair a ghlacfaidh siad bearta díchill chuí custaiméara. (20)Ba cheart faisnéis maidir le húinéireacht thairbhiúil iontaobhas agus chomhshocruithe dlíthiúla comhchosúla a chlárú san áit ina bhfuil na hiontaobhaithe agus na daoine ag a bhfuil poist choibhéiseacha acu i gcomhshocruithe dlíthiúla comhchosúla bunaithe nó san áit a bhfuil cónaí orthu. Chun a áirithiú go ndéanfar faireachán agus clárú éifeachtach ar fhaisnéis maidir le húinéireacht thairbhiúil iontaobhas agus comhshocruithe dlíthiúla comhchosúla, tá comhar idir na Ballstáit riachtanach freisin. Trí idirnascadh chláir na mBallstát d’uinéirí thairbhiúla iontaobhas agus comhshocruithe dlíthiúla comhchosúla, bheadh an fhaisnéis sin inrochtana, agus d’áiritheofaí leis go ndéanfar ilchlárú ar na hiontaobhais chéanna agus na comhshocruithe dlíthiúla comhchosúla céanna laistigh den Aontas a sheachaint freisin. (21)Ba cheart rochtain thráthúil ar fhaisnéis maidir le húinéireacht thairbhiúil a áirithiú ar bhealaí a sheachnóidh aon riosca leid a thabhairt don chuideachta lena mbaineann. (22)Is rud bunúsach é cruinneas na sonraí atá san áirítear sna cláir faoi úinéireacht thairbhiúil do na húdaráis ábhartha uile agus do na daoine eile a gceadaítear dóibh rochtain a fháil ar na sonraí sin, agus chun cinntí bailí dleathacha a dhéanamh bunaithe ar na sonraí sin. Dá bhrí sin, i gcás ina dtagann cúiseanna leordhóthanacha chun cinn, tar éis do na cláraitheoirí anailís chúramach a dhéanamh, chun amhras a chur ar chruinneas na faisnéise faoi úinéireacht thairbhiúil atá sna cláir, ba cheart é a bheith de cheangal ar eintitis dhlítheanacha agus ar chomhshocruithe dlíthiúla faisnéis bhreise a sholáthar ar bhonn riosca-íogair. Chomh maith leis sin, is den tábhacht é go mbronnfadh na Ballstáit cumhachtaí leordhóthanacha ar an eintiteas atá i gceannas ar bhainistiú na gclár chun úinéireacht thairbhiúil agus fírinneacht na faisnéise a chuirtear ar fáil dó a fhíorú, agus aon amhras a thuairisciú dá AFA. Ba cheart go gcuimseodh na cumhachtaí den sórt sin cigireachtaí ag áitreabh na n‑eintiteas dlítheanach. (23)Thairis sin, is sásra éifeachtach é tuairisc a dhéanamh ar aon neamhréireacht idir an fhaisnéis faoi úinéireacht thairbhiúil atá ar fáil sna cláir lárnacha agus faisnéis faoi úinéireacht thairbhiúil atá ar fáil ag eintitis atá faoi oibleagáid agus, i gcás inarb infheidhme, ag údaráis inniúla, chun cruinneas na faisnéise a fhíorú. Ba cheart aon neamhréireacht den sórt sin a shainaithint, a thuairisciú agus a cheartú go tapa. (24)D’fhonn a áirithiú go bhfuil an sásra tuairiscithe neamhréireachtaí comhréireach agus dírithe ar chásanna d’fhaisnéis mhíchruinn faoi úinéireacht thairbhiúil a bhrath, féadfaidh na Ballstáit cead a thabhairt d’eintitis atá faoi oibleagáid a iarraidh ar an gcustaiméir neamhréireachtaí de chineál teicniúil a cheartú go díreach leis an eintiteas atá i gceannas ar na cláir lárnacha. Ní bhaineann rogha den sórt sin ach amháin le custaiméirí a mbaineann riosca íseal leo agus leis na hearráidí sin de chineál teicniúil, amhail mionchásanna ina bhfuil faisnéis litrithe go mícheart, ina bhfuil sé soiléir nach gcuireann siad sin bac ar shainaithint an úinéara thairbhiúil/na n‑úinéirí tairbhiúla agus ar chruinneas na faisnéise. (25)Sa chás go ndéanfadh tuairisciú na AFAnna agus na n‑údarás inniúil eile ar neamhréireachtaí dochar d’imscrúdú coiriúil atá idir lámha, ba cheart do na AFAnna nó do na húdaráis inniúla eile moill a chur ar thuairisciú na neamhréireachta go dtí an tráth nach ann a thuilleadh do na cúiseanna a bhain le gan tuairisciú a dhéanamh. Anuas air sin, níor cheart do AFAnna agus d’údaráis inniúla aon neamhréireacht a thuairisciú nuair a bheadh sé sin contrártha d’aon fhoráil rúndachta sa dlí náisiúnta nó sa chás gurbh ionann é agus cion lena dtabharfaí leid. (26)Chun cothroime iomaíochta a áirithiú i gcur i bhfeidhm choincheap an úinéara thairbhiúil, is den fhíorthábhacht é go mbainfeadh eintitis dhlítheanacha, ar fud an Aontais, leas as cainéil agus modhanna tuairiscithe aonfhoirmeacha. Chuige sin, ba cheart don fhormáid chun faisnéis faoi úinéireacht thairbhiúil a chur isteach chuig na cláir náisiúnta ábhartha a bheith aonfhoirmeach agus ráthaíochtaí ó thaobh trédhearcachta agus deimhneachta dlíthiúla de a thabhairt. (27)Chun cothroime iomaíochta i measc foirmeacha dlíthiúla éagsúla a áirithiú, ba cheart a chur de cheangal freisin ar iontaobhaithe faisnéis faoi úinéireacht thairbhiúil a fháil agus a shealbhú agus an fhaisnéis sin a sholáthar do chlár lárnach nó do bhunachar sonraí lárnach. (28)Ach rochtain phoiblí ar fhaisnéis faoi úinéireacht thairbhiúil a bheith ag an tsochaí shibhialta, lena n‑áirítear ag an bpreas nó ag eagraíochtaí na sochaí sibhialta, is féidir go ndéanfaí grinnscrúdú níos doimhne ar an bhfaisnéis agus rannchuidíonn sí le hiontaoibh i sláine an chórais airgeadais a chaomhnú. Is féidir léi rannchuidiú le mí‑úsáid eintiteas corparáideach agus eintiteas dlítheanach agus comhshocruithe dlíthiúla eile chun sciúradh airgid nó maoiniú sceimhlitheoireachta a chomhrac, trí chuidiú le himscrúduithe agus trí éifeachtaí clú araon, ós rud é go bhfuil aon duine a d’fhéadfadh dul isteach i gcaidreamh gnó ar an eolas faoi chéannacht na n‑úinéirí tairbhiúla. Féadfaidh sí cur ar fáil tráthúil agus éifeachtúil faisnéise a éascú d’eintitis atá faoi oibleagáid agus d’údaráis tríú tíortha a bhfuil baint acu leis an gcomhrac in aghaidh cionta den sórt sin. Chuideodh rochtain ar an bhfaisnéis sin freisin le himscrúduithe ar sciúradh airgid, ar chionta preideacáide bainteacha agus ar mhaoiniú sceimhlitheoireachta. (29)Braitheann muinín infheisteoirí agus an phobail i gcoitinne as margaí airgeadais cuid mhaith ar chóras nochta cruinn a bheith ann, rud a sholáthraíonn trédhearcacht in úinéireacht thairbhiúil agus i struchtúir rialaithe na gcuideachtaí. Tá sé seo fíor go háirithe i gcás córais rialachais chorparáidigh a bhfuil tréithe dlúthúinéireachta acu, amhail an ceann san Aontas. Ar thaobh amháin, d’fhéadfadh infheisteoirí móra le cearta suntasacha vótála agus sreafa airgid fás fadtéarmach agus feidhmíocht dhaingean a spreagadh. Ar an taobh eile, áfach, féadfaidh úinéirí tairbhiúla rialaithe le bloic mhóra vótála dreasachtaí a bheith acu chun sócmhainní agus deiseanna corparáideacha a atreorú i gcomhair luaíocht phearsanta agus na hinfheisteoirí mionlaigh a bheith thíos leis. Ba cheart breathnú ar an méadú féideartha ar an muinín sna margaí airgeadais mar fho-éifeacht dearfach agus ní mar an cuspóir atá le trédhearcacht a mhéadú, arb ann don chuspóir sin chun timpeallacht a chruthú ar lú an dóchúlacht go mbainfí úsáid aisti chun críocha sciúradh airgid agus maoiniú sceimhlitheoireachta. (30)Braitheann muinín infheisteoirí agus an phobail i gcoitinne as margaí airgeadais cuid mhaith ar chóras nochta cruinn a bheith ann, rud a sholáthraíonn trédhearcacht i dtaca le húinéireacht thairbhiúil agus struchtúir rialaithe na n‑eintiteas corparáideach agus na n‑eintiteas dlítheanach eile chomh maith le cineálacha áirithe iontaobhas agus comhshocruithe dlíthiúla comhchosúla. Ba cheart do na Ballstáit, dá bhrí sin, rochtain ar fhaisnéis maidir le húinéireacht thairbhiúil a cheadú ar bhealach atá comhleanúnach agus comhordaithe go leor, trí rialacha muiníne maidir le rochtain ag an bpobal a bhunú ionas go mbeidh tríú páirtithe ábalta a fháil amach, ar fud an Aontais, cé hiad úinéirí tairbhiúla na n‑eintiteas corparáideach agus na n‑eintiteas dlítheanach eile chomh maith le cineálacha áirithe iontaobhas agus comhshocruithe dlíthiúla comhchosúla, ar choinníoll go bhfuil leas dlisteanach ann. (31)A mhéid a bhaineann le heintitis chorparáideacha agus le heintitis dhlítheanacha eile, ba cheart féachaint le cothromaíocht chóir a aimsiú go háirithe idir leas an phobail i gcoitinne i sciúradh airgid agus maoiniú sceimhlitheoireachta a chosc agus cearta bunúsacha na n‑ábhar sonraí. Ba cheart an tacar sonraí atá le cur ar fáil don phobal a bheith teoranta, sainmhínithe go soiléir agus go hiomlán, agus ba cheart go mbeadh sé de chineál ginearálta, chun go n‑íoslaghdófar an dochar ionchasach do na húinéirí tairbhiúla. Ag an am céanna, níor cheart go mbeadh difríocht shuntasach idir an fhaisnéis atá inrochtana don phobal agus na sonraí a bhailítear faoi láthair. Chun an bac ar an gceart ar urraim dá saol príobháideach go ginearálta a theorannú agus ar a sonraí pearsanta a chosaint go háirithe, ba cheart baint a bheith ag an bhfaisnéis sin go bunúsach le stádas úinéirí tairbhiúla eintiteas corparáideach agus eintiteas dlítheanach eile, agus ba cheart baint a bheith aige go docht leis an réimse gníomhaíochta eacnamaíche ina n‑oibríonn na húinéirí tairbhiúla. Sna cásanna sin nár sainaithníodh oifigeach sinsearach bainistíochta mar an t‑úinéir tairbhiúil ach ex officio agus ní trí leas úinéireachta a shealbhaítear nó trí rialú a fheidhmiú ar shlí eile, ba cheart é sin a bheith le feiceáil go soiléir sna cláir. (32)I gcás iontaobhais shainráite nó comhshocruithe dlíthiúla comhchosúla, ba cheart an fhaisnéis a bheith ar fáil d’aon duine den phobal, ar choinníoll gur féidir an leas dlisteanach a léiriú. Ba cheart cásanna a bheith san áireamh leis sin ina ndéanann duine nádúrtha nó dlítheanach iarraidh a chomhdú i ndáil le hiontaobhas nó le comhshocrú dlíthiúil comhchosúil a bhfuil leas rialaitheach ina seilbh nó úinéireacht aige ar aon eintiteas corparáideach nó in aon eintiteas dlítheanach eile atá corpraithe nó a cruthaíodh lasmuigh den Aontas trí bhíthin úinéireacht dhíreach nó indíreach, lena n‑áirítear trí scairshealbhaíocht iompróra, nó trí rialú ar mhodh eile. Níor cheart do léirmhíniú an Bhallstáit ar leas dlisteanach coincheap an leasa dhlisteanaigh a shrianadh go dtí cásanna atá ar feitheamh in imeachtaí riaracháin nó dlíthiúla, agus ba cheart a chumasú a chur san áireamh leo aon obair choisctheach a dhéanann eagraíochtaí neamhrialtasacha agus iriseoirí imscrúdaitheacha, i gcás inarb iomchuí, i réimse an fhrithsciúrtha airgid agus cionta preideacáide bainteacha agus an fhrithmhaoinithe sceimhlitheoireachta. Cé gur féidir iontaobhais agus comhshocruithe dlíthiúla eile a úsáid i struchtúir chasta chorparáideacha, is é an príomhchuspóirí a bhíonn leo fós saibhreas daoine aonair a bhainistiú. Chun cothromaíocht leordhóthanach a bhaint amach idir an aidhm dhlisteanach cosc a chur ar úsáid an chórais airgeadais chun críocha sciúradh airgid nó maoiniú sceimhlitheoireachta, rud a fheabhsaítear le grinnscrúdú poiblí, agus cosaint chearta bunúsacha daoine aonair, go háirithe an ceart chun príobháideachta agus cosaint sonraí pearsanta, is gá foráil a dhéanamh maidir le leas dlisteanach a léiriú agus rochtain á fáil ar fhaisnéis faoi úinéireacht thairbhiúil ar iontaobhas agus comhshocruithe dlíthiúla eile.

(33)Chun a áirithiú gur féidir leis an bhfaisnéis atá ar fáil don phobal an t‑úinéir tairbhiúil a shainaithint go cruinn, ba cheart rochtain a bheith ag an bpobal ar thacar íosta sonraí. Ba cheart a bheith in ann an t‑úinéir tairbhiúil a shainaithint gan iomrall leis na sonraí den sórt sin, agus an méid sonraí pearsanta atá ar fáil don phobal a íoslaghdú ag an am céanna. Gan faisnéis a bhaineann le hainm, mí agus bliain bhreithe agus tír chónaithe agus náisiúntacht an úinéara thairbhiúil, ní bheadh sé indéanta cén duine nádúrtha arb é an t‑úinéir tairbhiúil é a bhunú gan iomrall. Ar an gcaoi chéanna, gan faisnéis maidir leis an leas tairbhiúil atá ina sheilbh bheadh sé dodhéanta an chúis gur cheart an duine nádúrtha sin a shainaithint a bheith ina úinéir tairbhiúil a chinneadh. Dá bhrí sin, chun míthuiscintí i dtaca leis an bhfaisnéis faoi úinéireacht thairbhiúil atá ar fáil go poiblí agus chun nochtadh comhréireach sonraí pearsanta go comhsheasmhach ar fud an Aontais, is iomchuí an tacar íosta sonraí a mbeidh rochtain ag an bpobal air a leagan síos. (34)Féadfaidh an grinnscrúdú poiblí feabhsaithe rannchuidiú le mí‑úsáid na n‑eintiteas dlítheanach agus na gcomhshocruithe dlíthiúla, lena n‑áirítear seachaint cánach, a chosc. Dá bhrí sin, tá sé fíor-riachtanach go mbeidh an fhaisnéis sin fós ar fáil trí na cláir náisiúnta agus trí chóras idirnasctha na gclár um úinéireacht thairbhiúil ar feadh 5 bliana ar a laghad tar éis don fhoras le faisnéis maidir le húinéireacht thairbhiúil an iontaobhais nó an chomhshocraithe dhlíthiúil chomhchosúil a chlárú scor de bheith ann. Ba cheart go mbeadh na Ballstáit ábalta, áfach, foráil a dhéanamh le dlí chun próiseáil na faisnéise maidir le húinéireacht thairbhiúil, lena n‑áirítear sonraí pearsanta chun críoch eile, má chomhlíonann an phróiseáil sin cuspóir leasa phoiblí agus más beart é atá riachtanach agus comhréireach i sochaí dhaonlathach don aidhm dhlisteanach a shaothraítear. (35)Anuas air sin, agus é mar aidhm acu cur chuige comhréireach agus cothrom a áirithiú agus na cearta chun saoil phríobháidigh agus chun cosaint sonraí pearsanta a ráthú, ba cheart do na Ballstáit a bheith in ann foráil a dhéanamh maidir le díolúintí ó fhaisnéis maidir le húinéireacht thairbhiúil a nochtadh trí na cláir faisnéise maidir le húinéireacht thairbhiúil, agus ó rochtain ar an bhfaisnéis sin, in imthosca eisceachtúla, i gcás ina nochtfadh an fhaisnéis sin an t‑úinéir tairbhiúil do bhaol díréireach calaoise, fuadaigh, dúmhála, sractha, ciaptha, foréigin nó imeaglaithe. Ba cheart don na Ballstáit a bheith in ann freisin a cheangal go ndéanfaí clárú ar líne chun aon duine a iarrann faisnéis ón gclár a shainaithint, chomh maith le go ndéanfaí táille a íoc ar rochtain ar an bhfaisnéis sa chlár. (36)Bhain Treoir (AE) 2018/843 idirnascadh ar chláir lárnacha na mBallstát ina bhfuil faisnéis faoi úinéireacht thairbhiúil amach tríd an Ardán Lárnach Eorpach a bunaíodh le Treoir (AE) 2017/1132 ó Pharlaimint na hEorpa agus ón gComhairle. Ba cheart rannpháirtíocht na mBallstát i bhfeidhmiú an chórais ina iomláine a áirithiú trí bhíthin idirphlé rialta idir an Coimisiún agus ionadaithe na mBallstát faoi na saincheisteanna a bhaineann le feidhmiú an chórais agus le forbairt an chórais amach anseo. (37)Trí idirnascadh chláir úinéireachta tairbhiúla na mBallstát, ba cheart rochtain náisiúnta agus trasteorann ar an bhfaisnéis faoi úinéireacht thairbhiúil na gcomhshocruithe atá i gclár gach Ballstáit a dheonú bunaithe ar an sainmhíniú ar leas dlisteanach, de bhua cinneadh arna dhéanamh ag údaráis inniúla an Bhallstáit sin. Lena sheachaint nach bhféadfaí cinntí maidir le rochtain ar fhaisnéis faoi úinéireacht thairbhiúla theorannú nach bhfuil bonn cirt leo a athbhreithniú, ba cheart sásraí achomhairc i gcoinne cinntí den sórt sin a bhunú. D’fhonn a áirithiú go mbeidh clárú agus malartú faisnéise comhleanúnach agus éifeachtach ann, ba cheart do na Ballstáit a áirithiú go mbeidh comhoibriú ann idir a n‑eintiteas atá i gceannas ar an gclár agus a gcomhghleacaithe i mBallstáit eile, trí fhaisnéis a chomhroinnt a bhaineann le hiontaobhais agus comhshocruithe dlíthiúla comhchosúla atá faoi rialú dhlí Ballstáit amháin agus á riaradh i mBallstát eile. (38)Tá feidhm ag Rialachán (AE) 2016/679 ó Pharlaimint na hEorpa agus ón gComhairle maidir le próiseáil sonraí pearsanta chun críocha na Treorach seo. Ba cheart daoine nádúrtha a bhfuil sonraí pearsanta fúthu i gcláir náisiúnta mar úinéirí tairbhiúla a chur ar an eolais faoi na rialacha cosanta sonraí is infheidhme. Anuas air sin, níor cheart ach sonraí pearsanta atá cothrom le dáta agus a fhreagraíonn do na húinéirí tairbhiúla iarbhír a chur ar fáil agus ba cheart na tairbhithe a chur ar an eolas faoina gcearta faoi chreat dlíthiúil an Aontais um chosaint sonraí agus faoi na nósanna imeachta is infheidhme chun na cearta sin a fheidhmiú. Sa bhreis air sin, chun drochúsáid na faisnéise sna cláir a chosc agus chun cóimheá a aimsiú do chearta na n‑úinéirí tairbhiúla, d’fhéadfadh sé gurbh iomchuí leis na Ballstáit a mbreithniú a dhéanamh i dtaobh an fhaisnéis faoin duine iarrthach mar aon leis an mbunús dlí dá n‑iarraidh a chur ar fáil don úinéir tairbhiúil. (39)Cuireann rochtain mhoillithe ar fhaisnéis ag AFAnna agus ag údaráis inniúla eile ar chéannacht sealbhóirí cuntas bainc agus íocaíochta agus taisceadán, go háirithe cinn anaithnide, srian ar bhrath aistrithe cistí a bhaineann le sciúradh airgid agus maoiniú sceimhlitheoireachta. Na sonraí náisiúnta lena ligtear do chuntais banc agus íocaíochtaí agus taisceadáin is le duine amháin a shainaithint, tá siad blúirithe agus dá bhrí sin níl rochtain ag AFAnna agus údaráis inniúla eile orthu ar mhodh tráthúil. Tá sé fíor-riachtanach, dá bhrí sin, sásraí uathoibrithe láraithe, amhail clár nó córas aisghabhála sonraí a bhunú i ngach Ballstát mar mhodh éifeachtach chun rochtain thráthúil a fháil ar fhaisnéis maidir le céannacht sealbhóirí cuntas banc agus íocaíochta mar aon le taisceadáin, a seachshealbhóirí, agus a n‑úinéirí tairbheacha. Nuair a bheidh na forálacha rochtana á gcur i bhfeidhm, is iomchuí na sásraí atá ann cheana a úsáid ar choinníoll gur féidir le AFAnna na sonraí a ndéantar fiosruithe maidir leo a rochtain ar mhodh láithreach agus neamhscagtha. Ba cheart do na Ballstáit smaoineamh ar an sásra sin a fhothú le faisnéis eile a mheastar a bheith riachtanach agus comhréireach ionas go ndéanfar maolú níos éifeachtaí ar na rioscaí a bhaineann le sciúradh airgid agus le maoiniú sceimhlitheoireachta. Maidir le fiosruithe agus le faisnéis ghaolmhar ó AFAnna agus ó údaráis inniúla seachas na húdaráis sin atá freagrach as ionchúiseamh, ba cheart lán‑rúnmhaireacht a áirithiú ina leith. (40)Chun príobháideacht a urramú agus sonraí pearsanta a chosaint, ba cheart go gcoimeádfaí na sonraí íosta is gá chun imscrúduithe AML/CFT a dhéanamh a shealbhú sna sásraí uathoibrithe láraithe do chuntais bainc agus íocaíochta, amhail clárlanna nó córais aisghabhála sonraí. Ba cheart gurbh fhéidir leis na Ballstáit a chinneadh cad iad na sonraí atá úsáideach agus comhréireach le bailiú, á chur san áireamh dóibh na córais agus na traidisiúin dlíthiúla atá ann chun a chumasú sainaithint chiallmhar a dhéanamh ar na húinéirí tairbhiúla. Nuair a bheidh na forálacha a bhaineann leis na sásraí sin á dtrasuí, ba cheart do na Ballstáit tréimhsí coinneála a leagan amach atá coibhéiseach leis an tréimhse choinneála le haghaidh doiciméadacht agus faisnéis a fhaightear laistigh de chur i bhfeidhm na mbeart díchill chuí do chustaiméirí. Ba cheart gurbh fhéidir leis na Ballstáit an tréimhse choinneála a fhadú ar bhonn ginearálta le dlí, ach fós gan gá a bheith le cinntí ar bhonn cás ar chás. Níor cheart go rachadh an tréimhse choinneála bhreise thar 5 bliana breise. Ba cheart nár dhochar an tréimhse sin don dlí náisiúnta lena leagtar amach ceanglais eile do choinneáil sonraí lena gceadaítear cinntí cás ar chás chun imeachtaí coiriúla nó riaracháin a éascú. Ba cheart rochtain ar na sásraí sin a bheith teoranta ar bhonn riachtanais. (41)Trí idirnascadh shásraí uathoibrithe láraithe na mBallstát, bheadh na AFAnna náisiúnta in ann faisnéis trasteorann a fháil go tapa faoi chéannacht shealbhóirí chuntais bainc agus íocaíochtaí agus taisceadán i mBallstát eile, rud a threiseodh a gcumas anailís airgeadais a dhéanamh go héifeachtach agus dul i gcomhar lena gcontrapháirteanna as Ballstáit eile. Chuirfeadh rochtain dhíreach trasteorann ar fhaisnéis faoi chuntais bainc agus íocaíochtaí agus faoi thaisceadáin, chuirfí ar chumas na nAonad um Fhaisnéis Airgeadais anailís airgeadais a chur ar fáil laistigh d’achar ama gearr go leor chun cásanna féideartha sciúrtha airgid agus maoinithe sceimhlitheoireachta a bhrath agus gníomhaíocht thapa forfheidhmithe dlí a ráthú. (42)Chun an ceart go ndéanfar sonraí pearsanta a chosaint agus an ceart chun príobháideachais a urramú, agus chun teorainn a chur le tionchar na rochtana trasteorann ar an bhfaisnéis atá sna sásraí uathoibrithe láraithe náisiúnta, dhéanfaí raon feidhme na faisnéise ar féidir rochtain a fháil uirthi trí lárphointe rochtana na gclár cuntas bainc (CCB) a shrianadh don íosmhéid is gá i gcomhréir le prionsabal an íoslaghdaithe sonraí chun a bheith in ann aon duine nádúrtha nó dlítheanach a bhfuil cuntais íocaíochtaí agus cuntais bainc arna sainaithint le IBAN agus taisceadáin ina seilbh acu nó á rialú acu a shainaithint. Thairis sin, níor cheart rochtain láithreach agus neamhscagtha ar an lárphointe rochtana a dheonú ach do AFAnna. Ba cheart do na Ballstáit a áirithiú go gcoinneoidh foirne na AFAnna ardchaighdeáin maidir le rúndacht agus le cosaint sonraí, go mbeidh ardleibhéal ionracais acu agus go mbeidh na scileanna iomchuí acu. Thairis sin, ba cheart do na Ballstáit bearta teicniúla agus eagraíochtúla a chur a chur i bhfeidhm a thabharfadh ráthaíocht maidir le slándáil na sonraí ag caighdeáin arda teicneolaíochta. (43)Fágann idirnascadh sásraí uathoibrithe láraithe na mBallstát (clárlanna lárnacha nó córais lárnacha leictreonacha aisghabhála sonraí) ina bhfuil faisnéis faoi chuntais bainc agus íocaíochtaí agus taisceadáin trí phointe rochtana aonair CCB gur gá comhardú a dhéanamh ar chórais náisiúnta a bhfuil saintréithe éagsúla teicniúla acu. Chun na críche sin, ba cheart bearta teicniúla agus sonraíochtaí a fhorbairt lena gcuirtear san áireamh na difríochtaí idir na sásraí uathoibrithe láraithe náisiúnta. (44)Is tráchtearra tarraingteach é an réadmhaoin le haghaidh coirpeach chun fáltais a ngníomhaíochtaí aindleathacha a sciúradh, toisc go bhfágann sé gur féidir fíorfhoinse na gcistí agus céannacht an úinéara thairbhiúil a cheilt. Is den tábhacht é go ndéanfadh AFAnna agus údaráis inniúla eile an daoine nádúrtha nó dlítheanach ar leis réadmhaoin a shainaithint go cuí agus go tráthúil chun scéimeanna sciúrtha airgid a bhrath agus chun sócmhainní a chalcadh agus a choigistiú araon. Tá sé tábhachtach dá bhrí sin go ndéanfadh na Ballstáit rochtain a sholáthar do AFAnna agus d’údaráis inniúla ar fhaisnéis lenar féidir an duine nádúrtha nó dlítheanacha ar leo réadmhaoin a shainaithint go tráthúil agus faisnéis atá ábhartha chun riosca agus amhras an idirbhirt a shainaithint. (45)Tá AFAnna atá neamhspleách go hoibríochtúil agus uathrialach curtha ar bun ag na Ballstáit go léir, nó ba cheart go gcuirfidís ar bun iad, chun an fhaisnéis a fhaigheann siad a bhailiú agus a anailísiú chun naisc a bhunú idir idirbhearta amhrasacha agus bunghníomhaíocht choiriúil chun cosc a chur le sciúradh airgid agus maoiniú sceimhlitheoireachta agus chun iad a chomhrac. Is ceart don AFA a bheith ar aon aonad aonair lárnach náisiúnta atá freagrach as tuarascálacha ar idirbhearta amhrasacha, tuarascálacha ar ghluaiseachtaí fisiciúla trasteorann airgid thirim agus ar íocaíochtaí in airgead tirim os cionn tairseach áirithe, chomh maith le faisnéis eile atá ábhartha maidir sciúradh airgid, a chionta preideacáide nó maoiniú sceimhlitheoireachta arna gcur isteach agus eintitis atá faoi oibleagáid, a fháil agus a anailísiú. Ba cheart neamhspleáchas oibríochtúil agus uathriail an AFA a áirithiú tríd an údarás agus an cumas a dheonú do gach AFA chun a fheidhmeanna a fheidhmiú faoi shaoirse, lena n‑áirítear an cumas cinntí uathrialacha a ghlacadh maidir le faisnéis shonrach a anailísiú, a iarraidh agus a scaipeadh. I ngach cás, ba cheart an ceart neamhspleách a bheith ag an AFA an fhaisnéis a chur ar aghaidh nó a scaipeadh chuig na húdaráis inniúla. Ba cheart acmhainní airgeadais, daonna agus teicniúla leordhóthanacha a sholáthar don AFA, ar bhealach a dhaingníonn a uathriail agus a neamhspleáchas agus a chuireann ar a chumas a shainordú a fheidhmiú go héifeachtach. Ba cheart don AFA a bheith in ann na hacmhainní is gá chun a fheidhmeanna a dhéanamh a fháil agus a chur in úsáid, ar bhonn aonair nó ar bhonn gnáthaimh, saor ó aon tionchar nó cur isteach míchuí polaitiúil, rialtais nó tionscail, rud a d’fhéadfadh a neamhspleáchas oibríochtúil a chur i mbaol. (46)Tá ról tábhachtach ag AFAnna i sainaithint oibríochtaí airgeadais na líonraí sceimhlitheoireachta, go háirithe thar theorainneacha, agus i mbrath a n‑urraitheoirí airgeadais. D’fhéadfadh faisnéis airgeadais a bheith bunriachtanach chun éascú cionta sceimhlitheoireachta mar aon le líonraí agus scéimeanna eagraíochtaí sceimhlitheoireachta a aimsiú. Cothaíonn AFAnna éagsúlachtaí suntasacha maidir lena bhfeidhmeanna, a n‑inniúlachtaí agus a gcumhachtaí. Níor cheart go ndéanfadh na héagsúlachtaí reatha difear, áfach, do ghníomhaíocht AFA, go háirithe a chumas chun anailísí coisctheacha a fhorbairt mar thaca le gach údarás atá i gceannas gníomhaíochtaí faisnéise, imscrúdaithe agus breithiúnacha, agus comhoibriú idirnáisiúnta. Agus a gcúraimí á bhfeidhmiú ag AFAnna, tá sé bunriachtanach anois an tacar íosta sonraí is ceart rochtain thapa a bheith acu orthu a shainaithint agus a bheith in ann malartú gan bhac a dhéanamh lena gcontrapháirteanna ó Bhallstáit eile. I ngach cás ina bhfuil amhras faoi sciúradh airgid, a chionta preideacáide agus i gcásanna ina bhfuil maoiniú sceimhlitheoireachta i gceist, ba cheart go rithfeadh faisnéis go díreach agus go tapa gan moill mhíchuí. Tá sé riachtanach mar sin éifeachtacht agus éifeachtúlacht AFAnna a fheabhsú tuilleadh, trí shoiléiriú a dhéanamh ar chumhachtaí AFAnna agus ar an gcomhar eatarthu. (47)Áirítear leis na cumhachtaí atá ag AFAnna an ceart chun rochtain a fháil ar an bhfaisnéis airgeadais, riaracháin agus forfheidhmithe dlí a theastaíonn uathu chun sciúradh airgid, na cionta preideacáide gaolmhara agus maoiniú na sceimhlitheoireachta a chosc, a bhrath agus a chomhrac. Is é an toradh a bhí ar an easpa sainmhínithe ar na cineálacha faisnéise is ceart a bheith san áireamh sna catagóirí ginearálta gur tugadh rochtain do AFAnna ar thacair faisnéise atá an‑éagsúil óna chéile, agus bhí tionchar aige sin ar fheidhmeanna anailíseacha AFAnna chomh maith lena gcumas dul i gcomhar go héifeachtach lena gcontrapháirteanna as Ballstáit eile. Is gá dá bhrí sin na tacair íosta a shainiú ar fhaisnéis ‘airgeadais’, ‘riaracháin’ agus ‘forfheidhmiú an dlí’ is ceart a chur ar fáil go díreach nó go hindíreach do gach AFA ar fud an Aontais. Thairis sin, ba cheart do AFAnna a bheith ábalta an fhaisnéis uile is gá a bhaineann lena bhfeidhmeanna a fháil go tapa ó aon eintiteas atá faoi oibleagáid. Ba cheart do AFA a bheith ábalta an fhaisnéis sin a fháil ar iarraidh arna déanamh ag AFA eile den Aontas agus an fhaisnéis sin a mhalartú leis an AFA iarrthach. (48)Deonaíodh an chumhacht d’fhormhór mór na AFAnna chun gníomhú go práinneach agus toiliú le hidirbheart a chur ar fionraí nó a choinneáil siar chun anailís a dhéanamh air, an t‑amhras atá ann ina leith a dheimhniú agus torthaí na ngníomhaíochtaí anailíseacha a scaipeadh ar na húdaráis inniúla. Tá éagsúlachtaí áirithe ann i ndáil le fad ama na gcumhachtaí chun cur siar a dhéanamh i measc na mBallstát éagsúla, áfach, rud a bhfuil tionchar aige ar ghníomhaíochtaí a bhfuil gné thrasteorann acu a chur siar trí chomhar idir AFAnna, ach a bhfuil tionchar acu ar chearta bunúsacha daoine aonair chomh maith. Thairis sin, chun a áirithiú go mbeidh an cumas ag AFAnna cistí nó sócmhainní coiriúla a shrianadh go pras agus cosc a chur ar scaipeadh na gcistí nó sócmhainní sin, agus chun críocha urghabhála freisin, ba cheart an chumhacht a dheonú do AFAnna úsáid cuntais bainc nó íocaíochtaí a chur ar fionraí chun anailís a dhéanamh ar na hidirbhearta a dhéantar tríd an gcuntas, an t‑amhras atá ann ina leith a dheimhniú agus torthaí na hanailíse a scaipeadh ar na húdaráis inniúla. Ós rud é go bhfuil tionchar ag cumhachtaí chun iarchur a dhéanamh ar an gceart chun maoine, ba cheart caomhnú chearta bunúsacha na ndaoine dá ndéantar difear a ráthú. (49)Chun go mbeidh trédhearcacht agus cuntasacht níos fearr ann agus chun feasacht a ardú maidir lena ngníomhaíochtaí, ba cheart do AFAnna tuarascálacha ar ghníomhaíochtaí a eisiúint ar bhonn bliantúil. Ba cheart, ar a laghad, sonraí staidrimh maidir leis na tuarascálacha ar idirbhearta amhrasacha a fuarthas, líon na n‑uaireanta a rinneadh scaipeadh chuig údaráis inniúla náisiúnta, líon na n‑iarrataí a cuireadh faoi bhráid AFAnna eile agus a fuarthas uathu a bheith sna tuarascálacha sin, chomh maidir le faisnéis faoi threochtaí agus faoi thíopeolaíochtaí a sainaithníodh. Ba cheart an tuarascáil sin a chur ar fáil go poiblí seachas na gnéithe di a bhfuil faisnéis íogair agus rúnaicmithe inti. Ar a laghad uair amháin sa bhliain, ba cheart don AFA aiseolas a thabhairt d’eintitis atá faoi oibleagáid maidir le cáilíocht na dtuarascálacha ar idirbhearta amhrasacha, a dtráthúlacht, an tuairisc ar amhras agus aon doiciméad breise a soláthraíodh. Is féidir aiseolas den sórt sin a sholáthar d’eintitis atá faoi oibleagáid aonair nó do ghrúpaí d’eintitis atá faoi oibleagáid agus ba cheart é a bheith d’aidhm leis feabhsú breise a dhéanamh ar chumas na n‑eintiteas atá faoi oibleagáid idirbhearta agus gníomhaíochtaí amhrasacha a bhrath agus a shainaithint agus na sásraí tuairiscithe foriomlána a fheabhsú. (50)Is é is cuspóir don AFA ná faisnéis a fhaigheann sé a bhailiú agus a anailísiú agus é d’aidhm aige naisc a shuí idir idirbhearta a bhfuil amhras ann fúthu agus gníomhaíocht choiriúil is bun dóibh chun sciúradh airgid agus maoiniú sceimhlitheoireachta a chosc agus a chomhrac, agus torthaí a chuid anailíse chomh maith le faisnéis bhreise a scaipeadh ar na húdaráis inniúla i gcás ina bhfuil forais ann lena bheith amhrasach faoi sciúradh airgid, faoi chionta preideacáide bainteacha nó faoi mhaoiniú sceimhlitheoireachta a bheith ann. Níor cheart do AFA staonadh ó mhalartú faisnéise le AFA eile ná é a dhiúltú, amach glan nó de dhroim iarrata, ar chúiseanna amhail nach ndearnadh cion preideacáide bainteach a shainaithint, gnéithe de na dlíthe coiriúla náisiúnta agus difríochtaí idir sainmhínithe ar chionta preideacáide bainteacha nó easpa tagartha do chionta preideacáide bainteacha áirithe. Ar an gcaoi chéanna, ba cheart do AFA a thoiliú roimh ré a thabhairt do AFA eile i dtaobh an fhaisnéis a chur ar aghaidh chuig na húdaráis inniúla eile gan beann ar an gcineál ciona preideacáide bhaintigh a d’fhéadfadh a bheith ann chun go bhféadfar scaipeadh na faisnéise a dhéanamh go héifeachtach. Thuairisc AFAnna deacrachtaí i dtaca le faisnéis a mhalartú atá bunaithe ar dhifríochtaí idir sainmhínithe náisiúnta ar chionta preideacáide áirithe, amhail cionta cánach, nach bhfuil comhchuibhithe le dlí an Aontais. Níor cheart go gcuirfeadh na difríochtaí seo isteach ar an malartú frithpháirteach, ar an scaipeadh ar údaráis inniúla eile ná ar úsáid na faisnéise sin. Ba cheart do AFAnna, go tapa, go cuiditheach agus go héifeachtúil, an raon is leithne comhair idirnáisiúnta a thabhairt do AFAnna tríú tíortha i ndáil le sciúradh airgid, le cionta preideacáide bainteacha agus le maoiniú sceimhlitheoireachta i gcomhréir leis na rialacha cosanta sonraí is infheidhme le haghaidh aistrithe sonraí, Moltaí FATF agus Prionsabail Egmont maidir le Malartú Faisnéise idir Aonaid um Fhaisnéis Airgeadais. (51)Ba cheart do AFAnna áiseanna slána, lena n‑áirítear cainéil chosanta chumarsáide, chun dul i gcomhar le chéile agus faisnéis a mhalartú lena chéile. Ina leith sin, ba cheart córas a bhunú le haghaidh malartú faisnéise idir AFAnna na mBallstát (‘FIU.net’). Ba cheart do ÚFA an córas a bhainistiú agus a óstáil. Ba cheart do AFAnna FIU.net a úsáid chun dul i gcomhar le chéile agus faisnéis a mhalartú lena chéile agus féadfar é a úsáid, i gcás inarb iomchuí, chun faisnéis a mhalartú le AFAnna tríú tíortha agus le húdaráis agus comhlachtaí eile de chuid an Aontais. Ba cheart do AFAnna lánleas a bhaint as feidhmiúlachtaí FIU.net. Ba cheart do na feidhmiúlachtaí sin a chuar ar chumas AFAnna a sonraí a mheaitseáil le sonraí AFAnna eile ar bhealach anaithnid agus é mar aidhm acu ábhair spéise na AFAnna i mBallstáit eile a bhrath agus a bhfáltais agus a gcistí a shainaithint, agus cosaint iomlán ar shonraí pearsanta a áirithiú ag an am céanna. (52)Is den tábhacht é go mbeadh AFAnna ag dul i gcomhar le chéile agus go ndéanfadh siad faisnéis a mhalartú lena chéile go héifeachtach. Ar an ábhar sin, ba cheart do ÚFA an cúnamh is gá a sholáthar, ní amháin trí bhíthin comhordú a dhéanamh ar anailísí comhpháirteacha ar thuarascálacha ar idirbhearta amhrasacha trasteorann, ach trí fhorbairt a dhéanamh freisin ar dhréachtchaighdeáin theicniúla rialála a bhaineann leis an bhformáid atá le húsáid chun faisnéis a mhalartú idir AFAnna agus treoirlínte i ndáil leis na gnéithe ábhartha atá le cur san áireamh agus cinneadh á dhéanamh an mbaineann tuairisc ar idirbheart amhrasach le Ballstát eile nó nach mbaineann chomh maith le cineál, gnéithe agus cuspóirí na hanailíse oibríochtúla agus straitéisí.

(53)Tá gá le teorainneacha ama le haghaidh malartuithe faisnéise idir AFAnna chun an comhar tapa, éifeachtach agus comhsheasmhach a áirithiú. Ba cheart teorainneacha ama a leagan amach chun comhroinnt éifeachtach faisnéise a áirithiú laistigh de thréimhse réasúnta nó chun srianta nós imeachta a chomhlíonadh. Ba cheart foráil a dhéanamh maidir le teorainneacha ama níos giorra i gcásanna eisceachtúla, práinneacha a bhfuil bonn cirt leo inar féidir leis an AFA a iarradh air in ann rochtain dhíreach a fháil ar na bunachair sonraí ina bhfuil an fhaisnéis a iarradh. Sna cásanna nach féidir leis an AFA a iarradh air an fhaisnéis a sholáthar laistigh de na teorainneacha ama socraithe, ba cheart dó a chontrapháirtí a chur ar an eolas dá réir. (54)Téann gluaiseacht airgid aindleathaigh thar theorainneacha agus is féidir léi difear a dhéanamh do Bhallstáit éagsúla. Tá na cásanna trasteorann, a bhfuil níos mó ná dlínse amháin i gceist leo, ag éirí níos minice agus níos suntasaí, agus sin i ngeall ar na gníomhaíochtaí arna ndéanamh ag eintitis atá faoi oibleagáid ar bhonn trasteorann freisin. Chun a bheith in ann déileáil go héifeachtach le cásanna a bhaineann le roinnt Ballstát, ba cheart do AFAnna a bheith in ann dul níos faide ná malartú simplí faisnéise chun idirbhearta agus gníomhaíochtaí amhrasacha a bhrath agus a anailísiú agus an ghníomhaíocht anailíseach féin a chomhroinnt. Tá saincheisteanna tábhachtacha áirithe tuairiscithe ag AFAnna a chuireann teorainn nó coinníoll le cumas na AFAnna anailís chomhpháirteach a dhéanamh. Ach anailís chomhpháirteach a dhéanamh ar idirbhearta agus gníomhaíochtaí amhrasacha beidh AFAnna in ann leas a bhaint as sineirgí féideartha, úsáid a bhaint as faisnéis ó fhoinsí éagsúla, léargas iomlán a fháil ar na gníomhaíochtaí aimhrialta agus saibhriú a dhéanamh ar an anailís. Ba cheart do AFAnna a bheith in ann anailísí comhpháirteacha a dhéanamh ar idirbhearta agus gníomhaíochtaí amhrasacha agus foirne comhpháirteacha anailíse a chur ar bun le haghaidh cuspóirí sonracha agus tréimhse theoranta le cúnamh ó ÚFA, agus a bheith rannpháirteach iontu sin. Is féidir le rannpháirtíocht tríú páirtithe a bheith ríthábhachtach le go mbeidh toradh rathúil ar na hanailísí comhpháirteacha. Dá bhrí sin, féadfaidh AFAnna cuireadh a thabhairt do thríú páirtithe páirt a ghlacadh an anailís chomhpháirteach i gcás ina dtiocfadh an rannpháirtíocht faoi réim shainorduithe na dtríú páirtithe sin faoi seach. (55)Tá an mhaoirseacht éifeachtach ar gach eintiteas atá faoi oibleagáid fíor-riachtanach chun sláine chóras airgeadais an Aontais agus an mhargaidh inmheánaigh a chosaint. Chuige sin, ba cheart do na Ballstáit maoirseacht AML/CFT éifeachtach neamhchlaonta a chur in úsáid agus na coinníollacha a leagan amach maidir le comhar éifeachtach, tráthúil agus marthanach idir maoirseoirí. (56)Ba cheart do na Ballstáit maoirseacht éifeachtach neamhchlaonta riosca-bhunaithe ar na heintitis atá faoi oibleagáid uile a áirithiú, agus b’fhearr dá mb’údaráis phoiblí a dhéanfadh an méid sin trí bhíthin maoirseoir náisiúnta ar leith agus atá neamhspleách. Ba cheart do na maoirseoirí a bheith in ann raon cuimsitheach cúraimí a dhéanamh chun maoirseacht éifeacht a fheidhmiú ar na heintitis atá faoi oibleagáid uile. (57)Tá cásanna feicthe san Aontas ar uairibh ina raibh cur chuige faillíoch i leith na maoirseachta ar dhualgais na n‑eintiteas atá faoi oibleagáid i dtéarmaí na ndualgas frithsciúrtha airgid agus maoinithe sceimhlitheoireachta. Dá bhrí sin, is den fhíorthábhacht anois é go bhfaighidh maoirseoirí náisiúnta inniúla, mar chuid den sásra maoirseachta comhtháite a chuirtear i bhfeidhm leis an Treoir seo agus le Rialachán [cuir isteach tagairt – togra le haghaidh bunú Údaráis um Fhrithsciúradh Airgid - COM/2021/421 final], soiléireacht maidir lena gcearta agus lena n‑oibleagáidí faoi seach. (58)Chun measúnú agus faireachán níos éifeachtaí agus níos rialta a dhéanamh ar na rioscaí a bhfuil neamhchosaint ag na heintitis atá faoi oibleagáid orthu agus ar an mbealach ina gcuireann siad smachtbhannaí airgeadais spriocdhírithe chun feidhme, is gá soiléiriú a dhéanamh go bhfuil na maoirseoirí náisiúnta i dteideal agus faoi cheangal araon na himscrúduithe uile lasmuigh den láthair, ar an láthair agus téamacha is gá a dhéanamh agus aon fhiosrúchán agus measúnú eile a dhéanamh de réir mar a mheasann siad gur gá. Ní amháin go gcabhróidh sin le maoirseoirí cinneadh a dhéanamh maidir leis na cásanna sin ina bhfuil na rioscaí sonracha atá de dhlúth agus d’inneach d’earnáil soiléir agus go bhfuil tuiscint orthu, ach tabharfaidh sé na huirlisí is gá dóibh freisin chun faisnéis ábhartha a scaipeadh tuilleadh ar eintitis atá faoi oibleagáid chun bonn eolais a chur faoin tuiscint atá acu ar rioscaí sciúrtha airgid agus maoinithe sceimhlitheoireachta. (59)Bíonn gníomhaíochtaí for-rochtana, lena n‑áirítear scaipeadh faisnéise ó na maoirseoirí chuig na heintitis atá faoi oibleagáid atá faoina maoirseacht, fíor-riachtanach chun a ráthú go mbeidh tuiscint leordhóthanach ag an earnáil phríobháideach ar chineál agus ar leibhéal na rioscaí sciúrtha airgid agus maoinithe sceimhlitheoireachta atá rompu. (60)Ba cheart do mhaoirseoirí cur chuige riosca-bhunaithe a ghlacadh maidir lena gcuid oibre, rud a chuirfidh ar a gcumas a n‑acmhainní a dhíriú ar an áit is mó ina bhfuil na rioscaí, agus a áirithiú san am céanna nach bhfágtar aon earnáil nó eintiteas neamhchosanta ar iarrachtaí coiriúla airgead a sciúradh nó sceimhlitheoireacht a mhaoiniú. Ba cheart do ÚFA ról ceannasach a imirt ó thaobh tuiscint choiteann a chothú maidir le rioscaí agus, dá bhrí sin, ba cheart é a chur de chúram air na tagarmharcanna agus modheolaíocht a fhorbairt chun próifíl riosca bhunúsach agus iarmharach na n‑eintiteas faoi oibleagáid a mheasúnú agus a aicmiú, chomh maith leis an minicíocht a leagan síos ag a ndéanfar an phróifíl riosca sin a athbhreithniú. (61)An nochtadh fíoras do AFAnna, fíorais a bhféadfadh baint a bheith acu le sciúradh airgid nó le maoiniú sceimhlitheoireachta a dhéanann maoirseoirí, is ceann de bhunchlocha mhaoirseacht éifeachtúil agus éifeachtach na rioscaí sciúrtha airgid agus an mhaoinithe sceimhlitheoireachta. Dá bhrí sin, is gá do na Ballstáit córas a chur ar bun lena n‑áiritheofar go gcuirfear na AFAnna ar an eolas go cuí agus go pras. (62)Tá comhar idir maoirseoirí náisiúnta fíor-riachtanach chun cur chuige coiteann maoirseachta a áirithiú ar fud an Aontais. Le go mbeidh sé éifeachtach, ní mór tionchar an chomhair sin a úsáid a mhéid is féidir gan beann ar chineál nó stádas na maoirseoirí faoi seach. Sa bhreis ar an gcomhar traidisiúnta – mar atá an cumas imscrúduithe a dhéanamh thar ceann údaráis mhaoirseachta iarrthaigh – is iomchuí sainordú a thabhairt do bhunú coláistí maoirseachta AML/CFT maidir le heintitis faoi oibleagáid a oibríonn faoin tsaoirse chun seirbhísí a sholáthar nó maidir le heintitis faoi oibleagáid atá mar chuid de ghrúpa. (63)I gcás ina n‑oibríonn eintiteas faoi oibleagáid bunaíochtaí i mBallstát eile, lena n‑áirítear trí líonra gníomhairí, ba cheart do mhaoirseoir an Bhallstáit baile a bheith freagrach as maoirsiú a dhéanamh ar bheartais agus nósanna imeachta AML/CFT uile-ghrúpa a bheith á gcur i bhfeidhm ag an eintiteas faoi oibleagáid. D’fhéadfadh cuairteanna ar an láthair a bheith i gceist leis sin i mbunaíochtaí atá bunaithe i mBallstát eile. Ba cheart do mhaoirseoir an Bhallstáit baile comhoibriú go dlúth le maoirseoir an Bhallstáit óstaigh agus ba cheart dó an t‑údarás sin a chur ar an eolas faoi aon saincheist a d’fhéadfadh difear a dhéanamh dá measúnú ar rialacha óstacha AML/CFT a bheith á gcomhlíonadh ag an mbunaíocht. (64)I gcás ina n‑oibríonn eintiteas faoi oibleagáid bunaíochtaí i mBallstát eile, lena n‑áirítear trí líonra gníomhairí, coinníonn maoirseoir an Bhallstáit óstaigh an fhreagracht rialacha AML/CFT a bheith á gcomhlíonadh ag an mbunaíocht a fhorfheidhmiú, lena n‑áirítear, i gcás inarb iomchuí, trí chigireachtaí ar an láthair agus maoirseacht lasmuigh den láthair a dhéanamh, agus trí bhearta iomchuí agus comhréireacha a dhéanamh chun dul i ngleic le sáruithe tromchúiseacha ar na ceanglais sin. Ba cheart do mhaoirseoir an Bhallstáit óstaigh comhoibriú go dlúth le maoirseoir an Bhallstáit baile agus ba cheart dó an maoirseoir sin a chur ar an eolas faoi aon saincheist a d’fhéadfadh difear a dhéanamh dá mheasúnú ar bheartais agus nósanna imeachta AML/CFT uile-ghrúpa a bheith á gcur i bhfeidhm ag an eintiteas faoi oibleagáid. Chun sáruithe tromchúiseacha ar rialacha AML/CFT lena gceanglaítear leigheasanna láithreacha a bhaint amach, ba cheart do mhaoirseoir an Bhallstáit óstaigh a bheith in ann bearta feabhais sealadacha iomchuí agus comhréireacha a chur i bhfeidhm, ar bearta iad is infheidhme faoi imthosca comhchosúla le heintitis faoi oibleagáid atá faoina n‑inniúlacht, chun dul i ngleic leis na clistí, i gcás inarb iomchuí, le cúnamh ó mhaoirseoir an Bhallstáit baile, nó i gcomhar leis an maoirseoir sin. (65)Chun comhordú níos fearr ar na hiarrachtaí a áirithiú agus chun cur go héifeachtach le riachtanais an tsásra maoirseachta chomhtháite, ba cheart soiléiriú a dhéanamh ar dhualgais na maoirseoirí faoi seach maidir leis na heintitis sin faoi oibleagáid, agus ba cheart foráil a dhéanamh maidir le sásraí comhair sonracha, comhréireacha. (66)Ní mór do ghrúpaí trasteorann beartais agus nósanna imeachta forleathana ar fud an ghrúpa a bheith i bhfeidhm. Chun a áirithiú go meaitseáiltear oibríochtaí trasteorann le maoirseacht leordhóthanach, is gá rialacha maoirseachta mionsonraithe a leagan amach, rud a chuirfidh ar chumas maoirseoirí an Bhallstáit baile agus maoirseoirí an Bhallstáit óstaigh comhoibriú le chéile a mhéid is féidir, gan beann ar a gcineál nó stádas féin, agus le ÚFA chun na rioscaí a mheasúnú, faireachán a dhéanamh ar fhorbairtí a d’fhéadfadh difear a dhéanamh do na heintitis éagsúla ar cuid den ghrúpa iad agus gníomhaíocht mhaoirseachta a chomhordú. I bhfianaise a róil chomhordúcháin, ba cheart é a chur de chúram ar ÚFA na dréachtchaighdeáin theicniúla rialála a fhorbairt lena sainítear na dualgais mhionsonraithe le haghaidh mhaoirseoirí baile agus mhaoirseoirí óstacha grúpaí, agus lena sainítear na módúlachtaí comhair eatarthu. Ba cheart an mhaoirseacht ar chur chun feidhme éifeachtach bheartas grúpa maidir le AML/CFT a dhéanamh i gcomhréir le prionsabail agus modúlachtaí na maoirseachta comhdhlúite mar a leagtar síos i reachtaíocht earnála ábhartha na hEorpa. (67)Sa Treoir (AE) 2015/849, tá ceanglas ginearálta ar mhaoirseoirí na mBallstát baile agus na mBallstát óstach comhoibriú le chéile. Neartaíodh na ceanglais sin ina dhiaidh sin ionas nach mbeadh toirmeasc ar mhalartú faisnéise agus ar chomhar idir maoirseoirí nó nach bheadh srian míréasúnta leo. In éagmais creat dlíthiúil soiléir, áfach, bunaíodh coláistí maoirseachta AML/CFT ar threoirlínte neamhcheangailteacha. Is gá, dá bhrí sin, rialacha soiléire a bhunú chun coláistí AML/CFT a eagrú agus foráil a dhéanamh maidir le cur chuige comhordaithe a bheidh fónta ó thaobh an dlí de, lena n‑aithneofar an gá atá le hidirghníomhú struchtúrtha idir maoirseoirí ar fud an Aontais. I gcomhréir lena ról comhordúcháin agus maoirseachta, ba cheart é a chur de chúram ar ÚFA na dréachtchaighdeáin theicniúla rialála a fhorbairt lena sainítear na coinníollacha ginearálta lena gcumasaítear feidhmiú cuí choláistí maoirseachta AML/CFT. (68)Tá malartú faisnéise agus comhar idir maoirseoirí fíor-riachtanach i gcomhthéacs na gcóras airgeadais domhanda, córais atá ag éirí níos comhtháite. Ar thaobh amháin, ba cheart do mhaoirseoirí an Aontais, lena n‑áirítear ÚFA, a chéile a chur ar an eolas faoi chásanna nach gceadaíonn dlí tríú tír cur chun feidhme na mbeartas agus na nósanna imeachta a cheanglaítear faoi Rialachán [cuir isteach tagairt – togra le haghaidh Rialachán maidir le Frithsciúradh Airgid]. Ar an taobh eile, ba cheart a chur ar chumas na mBallstát údarás a thabhairt do mhaoirseoirí comhaontuithe comhair a thabhairt i gcrích lena ndéanfaí foráil maidir le comhar agus malartú faisnéise rúnda lena gcontrapháirtithe i dtríú tíortha, i gcomhréir leis na rialacha is infheidhme maidir le haistrithe sonraí pearsanta. I bhfianaise a róil mhaoirseachta, ba cheart do ÚFA cúnamh a thabhairt de réir mar is gá chun measúnú a dhéanamh ar choibhéis na gceanglas rúndachta gairmiúla is infheidhme maidir le contrapháirtí an tríú tír. (69)Le Treoir (AE) 2015/849, ceadaíodh do na Ballstáit an mhaoirseacht ar roinnt eintiteas faoi oibleagáid a chur de chúram ar comhlachtaí féinrialála. Níor leor, áfach, cáilíocht agus déine na maoirseachta a rinne na comhlachtaí féinrialála sin, agus ní dhearnadh aon ghrinnscrúdú poiblí air nó baol air. I gcás ina gcinneann Ballstát maoirseacht a chur de chúram ar chomhlacht féinrialála, ba cheart dó freisin údarás poiblí a ainmniú chun maoirseacht a dhéanamh ar ghníomhaíochtaí an chomhlachta féinrialála chun a áirithiú go mbeidh feidhmiú na ngníomhaíochtaí sin i gcomhréir le ceanglais na Treorach seo. (70)Mar thoradh ar an tábhacht a bhaineann le sciúradh airgid agus le maoiniú sceimhlitheoireachta a chomhrac, ba cheart go leagfadh na Ballstáit síos smachtbhannaí agus bearta riaracháin éifeachtacha, comhréireacha agus athchomhairleacha sa dlí náisiúnta as mainneachtain cheanglais Rialachán [cuir isteach tagairt – togra le haghaidh Rialachán maidir le Frithsciúradh Airgid] a urramú. Ba cheart do na Ballstáit cumhacht a thabhairt do mhaoirseoirí náisiúnta bearta den sórt sin a fhorchur ar eintitis faoi oibleagáid chun an cás a leigheas i gcás sáruithe agus, i gcás ina mbeidh bonn cirt leis an sárú, smachtbhannaí airgid a eisiúint. Ba cheart go mbeadh raon na smachtbhannaí agus na mbeart leathan go leor chun lamháil do na Ballstáit agus do na húdaráis inniúla na difríochtaí idir na heintitis faoi oibleagáid, go háirithe idir institiúidí creidmheasa agus institiúidí airgeadais agus eintitis eile faoi oibleagáid, maidir lena méid, a dtréithe agus cineál a ngnó a chur i gcuntas. (71)Tá réimse éagsúil smachtbhannaí agus beart riaracháin ag na Ballstáit faoi láthair le haghaidh sáruithe ar na príomhfhorálacha coisctheacha atá i bhfeidhm agus cur chuige neamhréireach i leith sáruithe ar cheanglais i gcoinne sciúradh airgid a imscrúdú agus smachtbhannaí a fhorchur ina leith, ná níl tuiscint choiteann ann i measc maoirseoirí maidir le cad is sárú “tromchúiseach” ann agus, ar an gcaoi sin, déantar idirdhealú ann maidir le cathain ba cheart smachtbhanna riaracháin a fhorchur. D’fhéadfadh an éagsúlacht sin dochar a dhéanamh do na hiarrachtaí arna ndéanamh i sciúradh airgid agus i maoiniú sceimhlitheoireachta a chomhrac agus tá an baol ann go mbeidh freagairt an Aontais ilroinnte. Dá bhrí sin, ba cheart critéir choiteanna a leagan síos chun an fhreagairt mhaoirseachta is iomchuí ar sháruithe a chinneadh agus ba cheart réimse beart riaracháin a sholáthar a d’fhéadfadh na maoirseoirí a fhorchur nuair nach bhfuil na sáruithe tromchúiseach go leor chun pionós riaracháin a ghearradh orthu. Chun dreasacht a thabhairt d’eintitis faoi oibleagáid forálacha Rialachán [cuir isteach tagairt – togra le haghaidh Rialachán maidir le Frithsciúradh Airgid] a chomhlíonadh, is gá cineál athchomhairleach smachtbhannaí riaracháin a neartú. Dá réir sin, ba cheart íosmhéid an phionóis uasta is féidir a fhorchur i gcás sáruithe tromchúiseacha ar Rialachán [cuir isteach tagairt – togra le haghaidh Rialachán maidir le Frithsciúradh Airgid] a ardú. Agus an Treoir seo á trasuí, ba cheart do na Ballstáit a áirithiú nach ndéanann forchur smachtbhannaí agus beart riaracháin, agus forchur smachtbhannaí coiriúla i gcomhréir leis an dlí náisiúnta, prionsabal ne bis in idem a shárú. (72)Is féidir le heintitis faoi oibleagáid leas a bhaint as an tsaoirse chun seirbhísí a sholáthar agus a bhunú ar fud an mhargaidh inmheánaigh chun a gcuid táirgí agus seirbhísí a sholáthar ar fud an Aontais. Ceanglaítear le córas éifeachtach